title: Arthur M. Schlesinger Jr.

text: Arthur Meier Schlesinger Junior (alk. "Arthur Bancroft Schlesinger", 15. lokakuuta 1917 Columbus, Ohio Yhdysvallat – 28. helmikuuta 2007 New York City, New York) oli yhdysvaltalainen historioitsija ja yhteiskuntakriitikko ja kuului demokraattien vasemmistosiipeen. Hän tutki teoksissaan yhdysvaltalaisten poliittisten johtajien, kuten Franklin D. Rooseveltin, John F. Kennedyn, Robert Kennedyn ja Andrew Jacksonia ympärillä olleiden miesten liberalismia. Hän työskenteli presidentti John F. Kennedyn lehdistöavustajana.


title: Arthur M. Schlesinger Jr.

text: Schlesinger kuului älymystöperheeseen, jossa historian arvostus oli perinteenä. Hänen isänsä Arthur Meier Schlesinger, Sr. oli myös historioitsija.


title: Arthur M. Schlesinger Jr.

text: Schlesinger vaikutti merkittävästi liberaaliteoriaan ja oli intohimoinen Kennedy-tyylisen liberalismin puolestapuhuja. Häntä ihailtiin nokkeluudestaan, oppineisuudestaan ja omistautumisestaan liberalismin historian ja luonteen hahmotteluun. Hän toimi professorina ensin Harvardin yliopistossa ja sitten New Yorkin kaupunginyliopistossa.


title: Arthur M. Schlesinger Jr.

text: Schlesinger oli mukana Yhdysvaltain poliittisessa keskustelussa aina viimeisiin vuosiinsa asti. Vuonna 2004 hän julkaisi viimeisen kirjansa, joka käsitteli George W. Bushin Irak-politiikkaa.


title: Arthur M. Schlesinger Jr.

text: Schlesinger sai kahdesti urallaan Pulitzer-palkinnon. Vuonna 1946 hän sai palkinnon parhaasta historiankirjasta ("The Age of Jackson") ja vuonna 1966 parhaasta elämäkerrasta ("A Thousand Days"). Lisäksi Schlesingerille on myönnetty National Book Award kahdesti. Hän oli tunnettu tehokkaasta työtahdistaan ja ehti kirjojen ohella kirjoittaa tuhansia lehtiartikkeleita.


title: Arthur M. Schlesinger Jr.

text: Schlesinger kuoli 28. helmikuuta 2007 sydänkohtaukseen.


title: Varjovuoret

text: Varjovuoret ("Ephel Dúath") ovat vuoristo J. R. R. Tolkienin kuvitteellisessa Keski-Maassa.


title: Varjovuoret

text: Varjovuoret ovat vuorijono Mordorin länsi- ja eteläpuolella. Niiden sindarinkielinen nimi "Ephel Dúath" tarkoittaa "tumman varjon ulompia aitoja". Varjovuoret kohtaavat Ered Lithuin Morannonissa (Mustalla Portilla), joten ne käytännössä sulkevat Mordorin sisäänsä kolmelta puolelta. Minas Morgulin kaupunki suojetaa sen suurinta laakso, jota kutsutaan myös "Nimettömäksi laaksoksi", joka sisältää kirotun joen Morgulduin.


title: Varjovuoret

text: Morgulduin pohjoisrannalta lähtevät osittain piilossa olevat portaat Cirith Ungolin huipulla olevaan torniin. Myös Durthangin linna sijaitsi Varjovuorilla.


title: Gramsh

text: Gramsh (albaniaksi myös "Gramshi") on kaupunki Elbasanin maakunnassa Keski-Albaniassa. Kaupunki sijaitsee Devoll-joen laaksossa 40 kilometriä Elbasanista etelään. Kaupungin asukasluku on 10 477 (vuonna 2001).


title: Gramsh

text: Osmanivallan aikaan kaupunki oli pieni markkinapaikka. Kommunistivallan aikaan perustettiin ruoka-, alkoholi- ja ennen kaikkea ammustehtaita ja Gramshista tuli pieni kaupunki.


title: Pukkilan kartano

text: Pukkilan kartano on Kaarinassa sijaitseva kartanomuseo. Kartano oli 1540-luvulta aina 1720-luvulle Bock-suvun hallussa. Kartanon nykyinen rokokootyylinen päärakennus, jonka rakennutti kartanoa tuolloin omistanut hovioikeudenneuvos, myöhempi Turun ja Porin läänin maaherra Christoffer Johan Rappe, on vuodelta 1762. Museo esittelee 1700-luvun yläluokan asumisoloja. Museovirasto remontoi tilan rakennukset alkuperäiseen ulkoasuunsa vuosina 1965–1970 ja avasi kartanon yleisölle vuonna 1970. Pukkilan kartanomuseo on myös yksi Suomen valtakunnallisesti merkittävistä rakennetuista kulttuuriympäristöistä.


title: Pukkilan kartano

text: Yhdisyneiden kansakuntien päivänä 2017 lehdistössä kirjoitettiin, että Kiinteistöosakeyhtiö Pukkilan Kartano on ostanut tilan maineen 400 000 euron hinnalla. Uuden omistajan on määrä tarjota tulevaisuudessa toimitiloja kartanokokonaisuudessa perinnerakentamisen alalla toimiville yrityksille ja myös muillea ko. miljöötä arvostaville toimijoille.


title: Olavi Siippainen

text: Otto Olavi Siippainen (15. heinäkuuta 1915 Kuopio – 1. marraskuuta 1963 Siilinjärvi) oli suomalainen kirjailija ja runoilija.


title: Olavi Siippainen

text: Siippainen syntyi kuopiolaiseen työläisperheeseen, hänen vanhempansa olivat maalari Otto Siippainen ja Anna Kustaava Happonen. Siippainen oli naimisissa 1938–1945 toimittaja Lempi Maria Thuren kanssa ja vuodesta 1946 runoilija ja lääketieteen lisensiaatti Laura Latvalan (1921–1986) kanssa. Näistä liitoistaan hänellä oli yhdeksän lasta.


title: Olavi Siippainen

text: Siippainen kävi kansakoulun ja puolitoista vuotta Kuopion lyseota. Tämän jälkeen hän työskenteli eri ammateissa kuten äitinsä apulaisena tulitikkutehtaassa, juoksupoikana, rotaatioapulaisena, latomossa, postinkantajana, laudan lastaajana, asevarikolla, ammattikalastajana, puusepäntehtaassa ja vaneritehtaassa. Hän haaveili jo tuolloin kirjailijan urasta ja luki paljon kirjastosta lainaamiaan teoksia, hänen suosikkikirjojaan olivat muun muassa Knut Hamsunin "Nälkä", Jack Londonin "Martin Eden" ja Toivo Pekkasen "Tehtaan varjossa". 1935–1936 Siippainen opiskeli Työväen Akatemiassa ja toimi sen jälkeen toimittajana ensin Kajaanissa ja Varkaudessa ja sen jälkeen 1938–1940 Savon Työmiehessä.


title: Olavi Siippainen

text: Talvi- ja jatkosotiin Siippainen osallistui tk-miehenä. Sodan jälkeen hän toimi vapaana kirjailijana ja lehtimiehenä. Hän kirjoitti pakinoita ja kolumneja eri lehtiin ja toimi Suomen Sosialidemokraatin ja Sosialistisen Aikakauslehden kirjallisuusarvostelijana 1945–1947. Siippainen kirjoitti lehtijuttujaan eri nimimerkeillä kuten Iloinen, Petteri, Kaaleppi, Karho Otto, Kimpinen, Kimpinen Kalle, Mäikiä Urmas, O. S., O. S-nen, Robin Hood, Saarto Olavi, Svejk ja Uolevi. 1940-luvun lopulla hän asui Helsingissä ja osallistui "Urania" -piirin toimintaan. Tähän taidefilosofiaa ja klassista musiikkia harrastaneeseen piiriin kuuluivat muun muassa Eino Krohn, Kai Laitinen, Lassi Nummi, Lasse Heikkilä, Bo Carpelan, Paavo Rintala ja Jouko Tyyri. Viimeiset vuotensa Siippainen asui ensin Joensuun lähellä Paiholassa 1952–1959 ja sitten Siilinjärvellä 1959–1963. Siippainen kuoli sydänkohtaukseen Siilinjärvellä.


title: Olavi Siippainen

text: Siippainen liittyi työläiskirjailijoiden Kiila-ryhmään 1937 ja oli mukana Kiilan mainitun vuoden albumissa. Heti 1940-luvun alussa hän jäi pois yhdistyksen toiminnasta, vaikka ei koskaan virallisesti eronnutkaan siitä. Esikoisteoksensa "Nuoruus sumussa" Siippainen julkaisi 1940, mutta jo sitä ennen hän oli osallistunut runoantologiaan "Vaella nuoruus" (1939).


title: Mia Backman

text: Amanda Maria ”Mia” Backman (17. marraskuuta 1877 Janakkala – 26. maaliskuuta 1958 Helsinki) oli suomalainen teatterinjohtaja, näyttelijä ja ohjaaja. Hän aloitti näyttelijänuransa ruotsinkielisessä teatterissa. Myöhemmin hän teki merkittävän uran teatterinjohtajana. Hän uudisti suomalaista teatteri-ilmaisua muualta Euroopasta hakemillaan vaikutteilla. Backman oli ristiriitainen ja temperamentikas persoona. Elokuvarooleja hänelle kertyi kuusi, mutta osa elokuvista on tuhoutunut. Mia Backmanilla oli yksi lapsi, Fritz-Hugo Backman.


title: Mia Backman

text: Mia Backman syntyi Anders Gustaf Backmanin ja Josefina Bäckin perheeseen. Hänen ollessaan kaksivuotias perhe muutti Helsinkiin. Isä sai paikan näyttämömestarina, joten Suomalainen Teatteri tuli Mialle tutuksi. Perheen äiti kuoli varhain. Varattomuudestaan huolimatta Mia Backman pääsi Helsingin Suomalaiseen Yhteiskouluun, mutta teatteriharrastus vei voiton ja koulu jäi kesken.


title: Mia Backman

text: Backmanin näyttelijänura alkoi ruotsinkielisessä Svenska Inhemska Teaternissa kesällä 1894. Siellä hän sai suuria päärooleja esitettäväkseen. Näyttelijän ammatin hän oppi paljolti käytännön työssä sekä ottamalla yksityistunteja. Seuraava työpaikka oli Helsingissä Folkteaternissa, josta Backman siirtyi kauppaneuvos Juho Lallukan pyynnöstä Viipuriin. Sielläkin hän oli suurten roolien primadonna, mutta työkieli vaihtui suomeksi. Suomenkielisen Backmanin laaja ystäväpiiri koostui sekä suomen- että ruotsinkielisestä teatteriväestä.


title: Mia Backman

text: Backmanin teatterinjohtajan ura sai alkunsa Helsingissä Kansan Näyttämöllä syksyllä 1914. Hän pyrki epäpolitisoimaan teatterin ohjelmistoa, otti mukaan kansan suosimia näytelmiä ja saikin teatterin talouden jaloilleen. Sisällissotaa kohti mentäessä Kansan Näyttämö kuitenkin politisoitui uudelleen. Backman siirtyi syksyllä 1918 Tampereen Teatterin johtajaksi. Hän teki myös näyttelijäntöitä, ensiesiintyminen Tampereella oli Katrin osa näytelmässä "Daniel Hjort". Mukanaan hän toi uudenlaisen, eloisamman näyttelytyylin. Backman oli aktiivisesti mukana Tampereen seuraelämässä, mutta piti vakituista asuntoaan Helsingissä, missä hänen poikansa kävi koulua.


title: Mia Backman

text: Syksyllä 1922 Backman palasi Helsinkiin Kansan Näyttämön johtoon. Hän onnistui jälleen tervehdyttämään teatterin talouden. Erityisesti näyttelijöiden Sven Hildén ja Eine Laine kanssa Backman teki tiivistä yhteistyötä. Häntä jopa arvosteltiin Hildénin suosimisesta valinnoissaan pääosiin. Backman matkusteli paljon. Erityisesti saksalainen vaikutus näkyi hänen näytelmävalinnoissaan, ohjaustöissä näkyivät saksalaisen ekspressionismin vaikutteet. Viimeisinä vuosinaan Kansan Näyttämöllä Mia Backman aiheutti Suomen teatterihistorian laajimman ohjelmistokiistan Marc Connellyn näytelmällä "Jumalan vihreät laitumet". Kiistan laineet löivät eduskuntaa myöten.


title: Mia Backman

text: Backman jatkoi näyttelijäntöissä harvakseltaan myös teatterinjohtajakausinaan. Hänen näyttelijäntekniikkaansa pidettiin kuitenkin vanhentuneena, 1800-luvulta periytyneenä.


title: Mia Backman

text: Taiteilijaeläkkeelle Backman jäi vuonna 1933, mutta jatkoi ohjaustöitä, tosin rauhallisemmassa tahdissa kuin aiemmin. Hänelle myönnettiin ensimmäinen Pro Finlandia -mitali 21. helmikuuta 1945. Teatterineuvoksen arvonimen hän sai vuonna 1952. Backman vietti 60-vuotistaiteilijajuhliaan 1950-luvun puolivälissä ja oli mukana perustamassa Ida Aalberg -säätiötä 1957.


title: Mia Backman

text: Mia Backman oli räiskyvän temperamentikas teatteripersoona. Aikalaiset arvostelivat hänen näytelmävalintojaan liian populaareiksi. Backman pyrki toisaalta hätkähdyttämään ja toisaalta miellyttämään yleisöä turvallisilla näytelmävalinnoilla. Hänen osuutensa suomalaisen teatterin kehittämisessä on kiistaton. Operettia eräänä näyttämötaiteen ilmentymänä Backman analysoi muistelmissaan: ”Operetti ei taiteellisesti ole yhtä arvokas kuin hyvä näytelmä. Sen onnistunut esitys voi kuitenkin herättää katsomossa suurempaa ja välittömämpää juhlatunnelmaa kuin hyvän näytelmän.”


title: Mia Backman

text: Eräällä Berliinin-matkalla näyttelijä Eine Laineen kanssa naiset joutuivat ongelmiin tullissa valtavan matkatavaramääränsä takia. Tällöin Backman suuttui ja haukkui tullimiehet, saksalaiset ja ulkomaat. Kiusallinen huomio houkutteli paikalle ihmisiä ja tullimies luovutti. Hetkessä Backman muuttui auringonpaisteeksi ja pursui ystävällisyyttä. Hän syleili tullimiestä ja sanoi: ”"Milloin" tahansa tulette Suomeen, teillä on "aina" vapaaliput Kansan Näyttämölle! "Tervetuloa!"”


title: Mia Backman

text: Näyttelijä Sirpa Tolonen kertoi Backmanin suorastaan yllyttäneen nuoria näyttelijättäriä kevytmielisyyteen; kun Tolonen ja Hilkka Aalto keräsivät rohkeutensa ja pyysivät Backmanilta palkankorotusta lähinnä roolivaatteista aiheutuneiden kustannusten kattamiseksi, Backman tokaisi: ”Mitäs istutte rahakirstunne päällä!” Eine Laine puolestaan luonnehti Backmania ”voimakkaaksi, reheväksi ja vitaaliseksi teatteripersoonallisuudeksi” sekä ”säkenöiväksi, huumorintajuiseksi ja seuralliseksi ihmiseksi”.


title: Mia Backman

text: Backman oli näyttelijänä kolmessa mykkäelokuvassa sekä kolmessa äänielokuvassa. Hänen debyyttinsä valkokankaalla oli vuonna 1913 elokuvassa "Nuori luotsi". "Eräs elämän murhenäytelmä" vuodelta 1916 jäi esittämättä sensuurin takia. Vuonna 1933 Backman veti anopin roolin elokuvassa "Voi meitä! Anoppi tulee".


title: Eorl

text: Eorl Nuori on fiktiivinen henkilö J. R. R. Tolkienin Keski-Maassa. Eorl oli Éothéodin ruhtinas ja Rohanin ensimmäinen kuningas vuosina 2510 - 2545 Kolmatta Aikaa. Eorl oli Eorlin huoneen perustaja.


title: Eorl

text: Yksi merkittävimpiä seikkoja Eorlin valtakaudella oli hänen odottamaton saapumien Celebrantin Kenttien Taisteluun, jossa Eorl johdatti joukkonsa Gondorin apuun. Eorlia voidaan pitää tämän taistelun merkittävänä sankarina ja sen johdosta Cirion, Gondorin käskynhaltija lahjoitti Eorlille Calenardhonin maita. Eorl nai kansansa näille maille ja nousi Rohanin ensimmäiseksi kuninkaaksi.


title: Eorl

text: Eorlia kutsutaan Nuoreksi, koska hän nousi valtaan vain 16-vuotiaana ja säilytti nuorekkaan ulkonäkönsä koko valtakautensa ajan.


title: Eorl

text: Eorl kuoli taistelussa Itäläisiä vastaan.


title: Fritz-Hugo Backman

text: Fritz-Hugo Backman (28. helmikuuta 1907 Berliini, Saksa – 8. huhtikuuta 1993 Helsinki) oli suomalainen näyttelijä ja teatterinjohtaja. Backman näytteli 1920- ja 1930-luvuilla Helsingissä, Viipurissa ja Tampereella ja toimi sitten teatterinjohtajana Porin Teatterissa 1943–1947, Lahden kaupunginteatterissa 1947–1953 ja 1959–1963 sekä Hämeenlinnan kaupunginteatterissa 1963–1965. Suomen Kansallisteatterissa Backman teki parikymmentä roolia vuosien 1938 ja 1972 välisenä aikana.


title: Fritz-Hugo Backman

text: Backmanilla on nimiosa elokuvassa "Herra Lahtinen lähtee lipettiin" (1939). Neljä vuotta aiemmin häntä oli kaavailtu sankariosaan Valentin Vaalan komediaan "Kun isä tahtoo...", mutta osaan päätyi ohjaaja itse. Enimmäkseen Backmanin elokuvatyöt ovat sivuosia. Vuoden 1968 "Täällä Pohjantähden alla" -elokuvassa hän näyttelee apteekkari Dahlbergiä. Vuonna 1954 Backman ohjasi Tampereella toimivalle Pyynikin kesäteatterille Wilhelm Meyer-Försterin näytelmän "Vanha Heidelberg".


title: Fritz-Hugo Backman

text: Fritz-Hugo Backmanille myönnettiin Pro Finlandia -mitali vuonna 1962. Hänen äitinsä oli suomalaisen teatterin uranuurtaja Mia Backman ja puolisonsa vuodesta 1947 alkaen näyttelijä Asta Backman.


title: Helsingin nuorisofestivaalit 1962

text: Helsingin vuoden 1962 nuorisofestivaalit eli Maailman nuorison ja ylioppilaiden VIII maailmankonferenssi järjestettiin Helsingissä 28. heinäkuuta - 6. elokuuta 1962. Kymmenpäiväisen festivaalin järjestäjänä toimi Demokraattisen Nuorison Maailmanliitto (DNML) sekä Prahassa päämajaansa pitänyt International Union of Students (IUS) ja niiden taustalla Neuvostoliitto ja sen liittolaiset.


title: Helsingin nuorisofestivaalit 1962

text: Festivaalit olivat osa kylmän sodan aikaista Neuvostoliiton ja Yhdysvaltain propagandataistelua ja ne tulivat maksamaan järjestäjille 247 miljoonaa markkaa (4.9 miljoonaa vuoden 2013 euroa). Sekä festivaalin järjestäjät että sitä vastustaneet totesivat onnistuneensa tavoitteissaan.


title: Helsingin nuorisofestivaalit 1962

text: Festivaaleihin liittyi yli 1 000 tapahtumaa ja sen osanottajille oli järjestetty ilmainen ruokailu ja majoitus Helsingissä. Osanottajia oli yli 13 000 noin 137 maasta. Tämä olikin suurin Helsingissä järjestetty tilaisuus sitten vuoden 1952 olympialaisten. (Olympialaisissa oli 5000 urheilijaa 69 maasta, mutta katsojia toki enemmän). Festivaalin päätöstapahtumassa 6. elokuuta 1962 Kaivopuistossa oli lehtien arvion mukaan läsnä ainakin 40 000 ihmistä.


title: Helsingin nuorisofestivaalit 1962

text: Aiemmin vastaavat festivaalit oli järjestetty yleensä sosialistisissa maissa (1947 Prahassa, 1949 Budapestissa, 1951 Itä-Berliinissä, 1953 Bukarestissa, 1955 Varsovassa ja 1957 Moskovassa), poikkeuksena oli edelliset 1959 Wienissä järjestetyt festivaalit. Festivaalien järjestäminen puolueettomissa maissa - ensin Itävallassa ja sitten Suomessa - oli osa Nikita Hruštšovin uutta avoimempaa politiikkaa.


title: Helsingin nuorisofestivaalit 1962

text: Virallisen Suomen asenne festivaaleihin oli pidättyvä - esimerkiksi presidentti Kekkonen oli lähes koko festivaalien ajan kesäasunnollaan Kultarannassa ja puolueista vain SKDL, TPSL ja SKP suhtautuivat myönteisesti festivaaleihin. Kun festivaalien aikana tapahtui järjestyshäiriöitä presidentti Kekkonen kuitenkin tuomitsi ne ja osallistui sitten henkilökohtaisesti yhteen festivaalitapahtumista. Suomen tiedostusvälineet pyrkivät vaikenemaan festivaaleista raportoimalla lähinnä vain festivaaleihin liittyneistä järjestyshäiriöistä - poikkeuksen muodosti puolueettoman linjan omaksunut Hufvudstadsbladet sekä SKDL:n, TPSL:n ja SKP:n lehdistö. Vaikeneminen ei kuitenkaan estänyt Suomen Sosialidemokraattia, Helsingin Sanomia ja Uutta Suomea painamasta lehtipainoissaan maksua vastaan festivaalien virallista "Helsinki Youth News" -nimistä lehteä.


title: Helsingin nuorisofestivaalit 1962

text: Festivaali antoi suomalaisille ensimmäisen kerran tilaisuuden luoda kontakteja läntisen Euroopan ulkopuolelta kolmannen maailman maista ja sosialistisista maista tulleisiin nuoriin. Festivaali olikin tavallaan alkusysäys myös myöhemmälle 1960-luvun kulttuuriradikalismille Suomessa.


title: Helsingin nuorisofestivaalit 1962

text: Vuonna 2010 julkaistu suomalainen elokuva "Mieletön elokuu" sijoittuu heinä-elokuun nuorisofestivaalien aikaan.


title: Helsingin nuorisofestivaalit 1962

text: Yhdysvallat oli ennen festivaaleja pyrkinyt vaikuttamaan Suomen hallitukseen niin että festivaaleja ei järjestäisi Suomessa. Kun tämä ei onnistunut Yhdysvallat yhdessä Ison-Britannian kanssa päätti järjestää samaan aikaan Helsingissä vastafestivaalit eri järjestöjen avulla. Tärkein näistä oli "Independent Research Service" (IRS) joka julkaisi nuorisofestivaalin vastaista sanomalehteä ("Festival’s Free Tribune") 3 eri kielellä festivaalin aikana. Lehden painos oli 30 000 ja sen päätoimittajana toimi tuleva kaupunginjohtaja, silloin 22-vuotias Juhani Rinne. IRS:llä oli myös oma uutiskeskuksensa Helsingissä.


title: Helsingin nuorisofestivaalit 1962

text: Muita vastafestivaalien takana olevia organisaatioita olivat "The Program for American Culture" ja sveitsiläisnuorten "Swiss Center" joka esitteli sveitsiläistä kulttuuria. Myös uskonnolliset järjestöt olivat mukana vastafestivaaleilla; näitä olivat katolisten opiskelijain "Pax Romana" ja englantilainen "Pocket Testament League of Great Britain" joka jakoi 100 000 kappaletta Johanneksen evankeliumia. Lisäksi vastafestivaaleilla oli kommunistimaiden pakolaisjärjestöjä kuten unkarilaisten "Union of Free Hungarian Students" ja kuubalainen "Directorio Revolucionario Estudiante". Vastafestivaaleihin osallistuivat myös pohjoismaiset sosiaalidemokraattiset puolueet ja "International Union of Socialist Youth" (IUSY) järjestö.


title: Helsingin nuorisofestivaalit 1962

text: Festivaalin osanottajille tarjottiin myös paikalla olleiden läntisten opiskelijajärjestöjen kautta matkoja länteen ja noin 500 osallistujaa hyväksyi tällaisen tarjouksen. "Alexander Garvinin" johtama "Program for Young American Culture" järjesti "Young America Presents" -taidenäyttelyn lisäksi päivittäisiä jazz-konsertteja. Jälkimmäiset kiinnostivat kuitenkin enemmän suomalaisia kuin varsinaista kohdeyleisöään.


title: Helsingin nuorisofestivaalit 1962

text: "United States Information Center" ja "American Center Library" taas tarjosivat festivaalin osanottajille lentolehtisiä, pamfletteja ja kirjoja jossa käsiteltiin kansainvälisiä kysymyksiä kuten aseidenriisuntaa, ydinkokeita ja Berliinin kysymystä amerikkalaisesta näkökulmasta. Lisäksi esitettiin elokuvia kuten John Glennin avaruuslentoa kuvaava "Friendship 7" joka oli amerikkalaisten vastaveto Juri Gagarinin Suomen-vierailulle. Suomen televisiossa kerrottiin, että Glenn oli kutsuttu esiintymään yhdessä Gagarinin kanssa.


title: Helsingin nuorisofestivaalit 1962

text: Vastafestivaalin rahoituksesta ja järjestelyistä vastasivat Yhdysvaltain keskustiedustelupalvelu CIA ja Yhdysvaltain hallitus. Propagandatarkoituksessa pyrittiin järjestämään myös festivaalin osanottajien loikkauksia länteen sekä myös tiedotusvälineissä uutisoituja kahakoita festivaalin osanottajien kanssa.


title: Yakuin ōdōrin metroasema

text: Yakuin ōdōrin metroasema () on Fukuokan kaupungin Chūōn suuralueella sijaitseva metroasema. Asema on neljäs asema Nanakuma-linjalla Tenjin-Minamin aseman päästä lukien. Asema on avattu 3. helmikuuta 2005.


title: Yakuin ōdōrin metroasema

text: Aseman lähistöllä sijaitsevat muun muassa:


title: D’Spayre

text: D’Spayre on Marvel-kustantamon sarjakuvissa esiintyvä demoni. D’Spayren ensiesiintyminen tapahtui "Marvel Team-Up" -julkaisun numerossa 68 (1978). Hahmon loivat käsikirjoittaja Chris Claremont ja piirtäjä John Byrne.


title: D’Spayre

text: Suomessa D’Spayre esiintyi ensimmäisen kerran "Hämähäkkimies Special II" -julkaisun toisessa numerossa (1989).


title: Konvergenttinen evoluutio

text: Konvergenttinen evoluutio () tarkoittaa evoluutioprosessia, jossa eliöt, jotka eivät ole toisilleen läheistä sukua, ovat kehittyneet itsenäisesti rakenteiltaan tai toiminnoiltaan erittäin samankaltaisiksi, koska ovat joutuneet sopeutumaan samankaltaiseen ympäristöön tai ekolokeroon. Samankaltaisten sopeumien kehittymisen syynä ovat samankaltaiset valintapaineet. Konvergentin evoluution seurauksena syntyy analogisia rakenteita.


title: Konvergenttinen evoluutio

text: Kulttuurievoluutiossa konvergentti evoluutio on ilmiö, jossa samanlaiset olosuhteet johtavat samankaltaisiin kulttuurisiin toimintatapoihin, vaikka ihmiset ovatkin peräisin muutoin eri kulttuureista.


title: Konvergenttinen evoluutio

text: Konvergentista evoluutiosta esimerkkeinä toimivat lepakoiden, lentoliskojen ja lintujen siivet. Ne kaikki tuottavat samankaltaisen toiminnon ja niiden rakenteissa on yhteneväisyyksiä, mutta ne ovat toisistaan erillään kehittyneitä. Myös silmä on kehittynyt itsenäisesti moneen kertaan eri eliöryhmille.


title: Konvergenttinen evoluutio

text: Charles Darwinin ajoista asti on tiedetty, että samankaltaisilla eliöillä ei välttämättä ole samankaltaisia esi-isiä. Kalan, nisäkkään ja mustekalan silmissä on paitsi samanlaisia rakenteita, myös eroa perusmuodoissa. Siitä voidaan päätellä että niillä ei ole yhteistä silmällistä esi-isää. Geeniperimän vertailu on lisännyt tietoa luonnon konvergensseista.


title: Konvergenttinen evoluutio

text: Samanlaisten piirteiden syntyminen toisistaan erillään on vaikeuttanut eliöiden luotettavaa luokittelua. Toisaalta luonnonvalinnan rajoista ja toiminnoista kiinnostuneet biologit käyttävät konvergenssia saadakseen tietoa siitä, minkälaiset ratkaisut ovat luonnonvalinnalle välttämättömiä ja helppoja. Koska konvergenttien rakenteiden samanlaiset piirteet johtuvat siitä että luonnonvalinta on valikoinut ne, piirteiden samanlaisuudet osoittavat piirteen hyötyyn eikä neutraaliin variaatioon. Lisäksi jos jokin konvergentti piirre ilmestyy useisiin eri sukulinjoihin, se kertoo siitä että luonnonvalinnan on suhteellisen helppo tuottaa kyseistä ominaisuutta.


title: Sakurazakan metroasema

text: Sakurazakan metroasema () on Fukuokan kaupungin Chūōn suuralueella sijaitseva metroasema. Asema on viides asema Nanakuma-linjalla Tenjin-Minamin metroaseman päästä lukien. Asema on avattu 3. helmikuuta 2005.


title: Sakurazakan metroasema


title: The Fall of Ideals

text: The Fall of Ideals on All That Remainsin kolmas studioalbumi, joka julkaistiin 11. heinäkuuta 2006., ja sen tuotti Killswitch Engagen kitaristi Adam Dutkiewicz.


title: Kalevi Keihänen

text: Åke Kalevi Keihänen (28. kesäkuuta 1924 Vahto – 9. helmikuuta 1995 Helsinki) oli suomalainen matkatoimistoyrittäjä, Keihäsmatkojen johtaja ja seuramatkailun uranuurtaja. Keihänen tuli tunnetuksi myös värikkäästä esiintymisestään, pitkästä tukastaan ja pukeutumisestaan – hän käytti usein chinchillaturkkia, jonka alla hänellä oli pelkät uimahousut. Turkin hinnan kerrottiin olleen 120 000 markkaa. Pukeutumistyylinsä Keihänen oli kopioinut tanskalaiselta matkatoimistoyrittäjältä Simon Spiesiltä.


title: Kalevi Keihänen

text: Keihänen, kihniöläisen sekatavarakauppiaan poika, aloitti matkailualalla vuonna 1954 järjestämällä urheiluväelle kisamatkoja. 1950- ja 1960-luvuilla Keihänen piti muutamien vuosien ajan autovuokraamoa.


title: Kalevi Keihänen

text: 1960-luvun lopulla Keihäsen vuonna 1965 perustama matkatoimisto Keihäsmatkat Oy alkoi kuljettaa suomalaisia edullisesti etelän lomakohteisiin. Keihänen lennätti etelän aurinkoon vuosittain omien sanojensa mukaan 100 000 suomalaista. Keihäsmatkat Oy:n taloudellista kulta-aikaa olivat vuodet 1970–1972, mutta julkisuudessa se oli eniten viimeisinä vuosinaan 1973–1974. Kalevi Keihänen osasi käyttää julkisuutta taitavasti hyväkseen saadakseen ilmaista mainostilaa matkoilleen. Keihäsen mukaan hänen järjestämillään matkoilla matkusti tavallinen kansa, "herrat menivät omia teitään reittikoneilla".


title: Kalevi Keihänen

text: 1970-luvun alussa Keihänen perusti myös oman Spear Air -lentoyhtiön, jolla oli kaksi DC-8-32-konetta, nimiltään "Härmän Jätkä" ja "Härmän Mimmi". Kolmas kone "Reissumies" oli tilauksessa, mutta konkurssin takia sen tilaus peruutettiin.


title: Kalevi Keihänen

text: Keihänen oli kiinnostunut myös talvimatkailusta – yhdessä ystävänsä lehtikustantaja Urpo Lahtisen kanssa hän rakennutti ensimmäiset rinteet ja hiihtohissit Nilsiän Tahkovuorelle 1960-luvulla.


title: Kalevi Keihänen

text: Vuoden 1973 öljykriisi ja suuret sijoitukset syöksivät Keihäsen vaikeuksiin. Helsingin Osakepankin lopetettua Keihäsen yhtiöiden rahoittamisen Keihäsmatkat teki konkurssihakemuksen toukokuussa 1974 ja myös lentoyhtiö joutui lopettamaan toimintansa, jolloin yli 200 työntekijää menetti työpaikkansa. Konkurssihetkellä Keihäsmatkoilla oli ulkomailla noin 1 800 asiakasta. Keihänen itse syytti valtion omistamaa Finnairia yritystensä kaatumisesta. Finnairin mukaan yhtiö päinvastoin tarjosi Keihäselle laajamittaista yhteistyötä ja olisi ollut jopa valmis maalauttamaan koneitaan Keihäsmatkojen väreihin. Koneiden Finnairilta liisaamisen sijaan Keihänen halusi oman lentoyhtiön, minkä investoinnit lopulta kaatoivat hänet.


title: Kalevi Keihänen

text: Keihänen perusti vielä 1978 uuden "Seiväsmatkat"-nimisen yhtiön, joka oli kuitenkin toiminnassa vain lyhyen ajan. Hän omisti Pyhäniemen lomakeskusalueen Kihniössä: Keihänen suunnitteli matkailun vetonaulaksi Kihniöön 1970-luvulla "Seipään Seksikylää", joka ei kuitenkaan koskaan toteutunut. Lähes kaikki Keihäsen Kihniössä omistamat toistakymmentä tilaa myytiin pakkohuutokaupalla kesäkuussa 1976.


title: Kalevi Keihänen

text: 1980-luvulla Keihänen tuomittiin vankeuteen veropetoksesta.


title: Kalevi Keihänen

text: Kalevi Keihänen kuoli vuonna 1995 ja hänet on haudattu Turun hautausmaalle.


title: Kalevi Keihänen

text: Keihänen rakennutti perheelleen 1971–1972 Espoon Pohjois-Tapiolaan nykyisen Visakoivunkuja 6:n paikalle "Korpilinna"-nimisen asuintalon. Kolmikerroksisessa talossa oli 470 neliömetriä kerrosalaa ja muun muassa edustustiloja ja uima-allas. Pihalla oli lasten leikkimökki, savusauna, suihkulähde ja tekolampi jossa oli kirjolohia. Talon osti vuonna 1978 pakkohuutokaupassa espoolainen Juhanilan Linja Oy:n omistanut liikennöitsijä Kauko Tyllilä. Tyllilä ei asunut talossa vaan vuokrasi sitä ulkopuolisille. Vuonna 1988 ränsistymään päässyt talo myytiin rakennusliikkeelle joka purki sen ja rakensi paikalle 12 asunnon rivitalon vuonna 1994.


title: Kalevi Keihänen

text: Irwin Goodmanin laulun ”Minä ja Urkki” kertosäkeessa mainitaan Keihänen, ja Juha Vainio teki laulun nimeltä ”Varsinaiset Seiväsmatkat”, joka kertoo Keihäsmatkoista. Toinen Juha Vainion kynästä kirvonnut "Seuramatkat"-iloittelu kuvaili Härmän jätkien kosteita toivioretkiä etelän lomaparatiiseihin, joista ei puutu aurinkoa ja huokeita janojuomia.


title: Kalevi Keihänen

text: Laulun railakas julistus "Nää on suuret suomalaiset seiväsmatkat" viittasi Kalevi Keihäsen tunnettuun Keihäsmatkat-yhtiöön. Rallin levytti vuonna 1967 kotkalaisen Pertti Metsärinteen yhtyeen rumpali Reijo Tani (1931-2011). (Teksti: Jukka Lindfors.)


title: Kalevi Keihänen

text: Kalevi Keihäsen hahmo esiintyy Seppo Sallisen esittämänä Timo Koivusalon elokuvassa "Rentun ruusu", joka kertoo Irwin Goodmanin elämästä. Myös Matti Kassilan elokuvassa "Meiltähän tämä käy" (1973) esiintyy Kalevi Keihäseksi tunnistettava matkailukeisari Kille Kiekkonen, jota esitti Pekka Autiovuori.


title: Kalevi Keihänen

text: Keihäsen sinappia mainostettiin 1970-luvulla Kalevi Keihäsen nimellä.


title: Palleroporonjäkälä

text: Palleroporonjäkälä ("Cladonia stellaris") on torvijäkälien sukuun kuuluva hidaskasvuinen pensasjäkälä.


title: Palleroporonjäkälä

text: Palleroporonjäkälä muodostaa harmaita tai kellahtavia palleroita. Se kasvaa 5–15 senttimetriä korkeaksi.


title: Palleroporonjäkälä

text: Palleroporonjäkälä kasvaa kuivilla mäntykankailla, kallioilla ja tunturipaljakalla. Se on mantereinen laji ja sitä kasvaa koko Suomessa, mutta se on aika harvinainen saaristossa ja poronhoitoalueella. Sitä tavataan myös muualla Euroopassa, Aasiassa ja Pohjois-Amerikassa.


title: Palleroporonjäkälä

text: Palleroporonjäkälää käytetään koristeena kukka-asetelmissa ja seppeleissä. Sitä käytetään myös porojen lisäruokintaan. Ennen vanhaan palleroporonjäkälää laitettiin ikkunalasien väliin kosteutta keräämään. Jäkälän keruu tehdään käsin ja se on keskittynyt Pohjois-Pohjanmaan ja Kainuun alueille. Jäkälä on kuivana helposti murenevaa ja niinpä sitä poimitaankin vain sateen tai kastelun jälkeen. Pienoismalleissa voidaan käyttää palleroporonjäkälää kuvaamaan puuta tai pensasta, mikäli se on mittakaavaan sopiva.


title: Kainun institutti

text: Kainun institutti - Kvensk institutt on kansallinen kveenin (kainun) kielen ja kulttuurin keskus. Kveeni-instituutti avattiin virallisesti vuonna 2007. Kveeni-instituutti sijaitsee Norjassa Pyssyjoella Porsangin kunnassa. Instituutin työtehtäviin kuuluvat kveenin kieliraadin hallinnointi sekä kielestä ja kulttuurista tiedottaminen. Keskeisinä päämäärinä on kehittää, dokumentoida ja tehdä tunnetuksi kveenin kieltä ja kulttuuria sekä edistää kielen käyttöä yhteiskunnassa.


title: Marja Makarow

text: Marja Terttu Makarow (s. Mäkinen, s. 2. kesäkuuta 1948 Helsinki) on Biokeskus Suomen johtaja heinäkuusta 2016 lähtien. Tätä ennen hän oli Suomen Akatemian tutkimuksen ylijohtaja syyskuusta 2012 kesäkuulle 2016 saakka. Samana vuonna Euroopan komissio nimitti hänet Euroopan innovaatio- ja teknologiainstituutin hallintoneuvostoon. Aiemmin hän toimi Euroopan tiedesäätiön (ESF) pääjohtajana Strasbourgissa vuosina 2008–2011. Vuosina 2003–2007 Makarow oli Helsingin yliopiston tutkimuksesta, tutkijakoulutuksesta ja innovaatiotoiminnasta vastaava vararehtori. Hän on toiminut Helsingin yliopiston soveltavan biokemian ja molekyylibiologian professorina vuosina 2003–2012.


title: Marja Makarow

text: Keväällä 2007 Millennium-teknologiapalkintosäätiön hallitus nimitti Makarowin kansainvälisen Millennium-palkintolautakunnan puheenjohtajaksi. Eduskunnan vaalikaudella 2007–2011 Makarow toimi pääministerin johtamassa Suomen tiede- ja teknologianeuvostossa (vuodesta 2009 tutkimus- ja innovaationeuvosto). Hän oli Suomen molekyylilääketieteen instituutin hallituksen puheenjohtajana kaudella 1.3.2007–28.2.2010. Makarow oli Aalto-yliopiston hallituksen varapuheenjohtaja vuosina 2008–2012.


title: Marja Makarow

text: Makarow toimi vuosina 2000–2004 tutkimusjohtajana Biotekniikan instituutissa. Vuodet 2000–2002 Makarow oli lääketieteellisen biokemian professori Kuopion yliopistossa. Vuosina 1997–1999 hän oli Suomen Akatemian vanhempi tutkija. Vuosina 1998–2003 Makarow oli Suomen Akatemian terveyden tutkimuksen toimikunnan jäsen. Post-doc työnsä hän teki Kai Simonsin tutkimusryhmässä Euroopan molekyylibiologian laboratoriossa.


title: Marja Makarow

text: Professori Makarow valittiin Suomalaisen Tiedeakatemian jäseneksi vuonna 2003 ja Academia Europæan jäseneksi vuonna 2009.


title: Marja Makarow

text: Marja Makarow toimii Taideyliopiston hallituksen jäsenenä 2018-2021.


title: Ratsu

text: Ratsu tarkoittaa seuraavia:


title: Lucas Cranach vanhempi

text: Lucas Cranach vanhempi (1472 Kronach – 1553) Weimar) oli saksalainen taidemaalari. Hän sai taidemaalarinoppinsa isänsä Hans Malerin työhuoneella. Hän asui Wienissä vuosina 1501–1504, liikkui humanistipiireissä ja maalasi tiedemiesten muotokuvia sekä raamatullisia aiheita kuten teoksen Lepo pakomatkalla Egyptiin. Hän avioitui vuonna 1504 Gothan pormestarin tyttären Barbara Brengbierin kanssa, ja samana vuonna hänestä tuli Fredrik Viisaan hovimaalari. Hän muutti hallituskaupunki Wittenbergiin. Hän teki myös puuleikkauksia ja kaiverruksia, muun muassa Raamatun kertomuksiin. Vuonna 1508 ruhtinas aateloi hänet, ja myöhemmin samana vuonna hänet lähetettiin Alankomaihin. He saivat kaksi poikaa: Hansin (s. 1513) ja Lucasin (s. 1515). Molemmat pojat ryhtyivät maalareiksi. Tyttäret Ursula, Barbara ja Anna syntyivät vuosina 1517, 1519 ja 1520. Cranach toimi Wittenbergin raatimiehenä yli vuoden ja hoiti välillä pormestarin virkaa.


title: Lucas Cranach

text: Lucas Cranach -nimisiä henkilöitä ovat olleet:


title: Ashikaga Takauji

text: Ashikaga Takauji (, 1305–1358) oli Japanin Ashikaga-shōgunaatin perustaja sekä sen ensimmäinen shōgun. Hänen hallituskautensa alkoi vuonna 1338 (aloittaen niin sanotun Ashikaga-ajanjakson ks. Muromachi-kausi), ja päättyi hänen kuolemaansa 1358. Hän oli Seiwa Genji -sukulinjan samuraitten jälkeläinen.


title: Ashikaga Takauji

text: Takauji oli Kamakura-shōgunaatin kenraali. Hänet lähetettiin Kiotoon vuonna 1333 vaientamaan 1331 alkanutta kapinaa. Petyttyään ajan mittaan hallitsevaan shōgunaattiin, hän liittoutui karkotetun keisari Go-Daigon ja Kusunoki Masashigen kanssa ja valloitti Kioton. Pian tämän jälkeen Nitta Yoshisada hyökkäsi Kamakuran kimppuun palauttaen Go-Daigon de facto -hallitsijaksi. Go-Daigo aloitti niin sanotun Kemmu-restauraation.


title: Ashikaga Takauji

text: Pian vallankaappauksen jälkeen samuraiklaanit alkoivat pettyä hallituksen toimiin, jotka tähtäsivät Heian-kauden pöliittiseen järjestelmään. Takauji ymmärsi, että jos keisari jatkaisi samalla linjalla, samurait kapinoisivat. Hän yritti varoittaa keisaria, mutta hänen varoituksiinsa ei reagoitu.


title: Ashikaga Takauji

text: Hōjō Tokiyuki tarttui mahdollisuuteen ja aloitti Nakasendai-kapinan palauttaakseen shōgunaatin Kamakuraan. Takauji kuitenkin sammutti kapinan, mutta valloitti Kamakuran itselleen. Takauji vaati itselleen shogunin arvonimeä, ja jakoi paikalliset maat seuraajilleen ilman keisarin lupaa. Kaikesta huolimatta Takauji vakuutti uskollisuuttaan keisarille, mutta Go-Daigo lähetti tästä huolimatta Nitta Yoshisadan vangitsemaan Takaujin.


title: Ashikaga Takauji

text: Takauji kohtasi Yoshisadan Hakone Take no Shitan taistelussa ja marssi Kiotoon. Hän valloitti sen vain tullakseen ajetuksi sieltä pois Kyūshūhun Yoshisadan ja Masashigen uudelleenjärjestäytyneiden joukkojen voimin. Kyūshūssa Takuji liittoutui paikallisten heimojen kanssa ja marssi uudestaan Kiotoon. Tällä kertaa hän voitti Yoshisadan ja Masashigen, sai Kioton vallattua, ja nosti uudeksi vasta alkunsa saaneen pohjoisen hovin keisariksi Kōmyōn aloittaen noin kuusikymmentä vuotta kestäneen Nanboku-chō-kauden.


title: Ashikaga Takauji

text: Takaujin pojanpoika Ashikaga Yoshimitsu yhdisti pohjoisen ja eteläisen hovin 1392.


title: Kurt Russell

text: Kurt Vogel Russell (s. 17. maaliskuuta 1951 Springfield, Massachusetts, Yhdysvallat) on yhdysvaltalainen näyttelijä.


title: Kurt Russell

text: Kurt Russellin isä oli Bing Russell, joka tuli tunnetuksi apulaisseriffi Clem Fosterina "Bonanzasta". Russell aloitti elokuvauransa Elvis-elokuvassa "Sydän tarjolla". Nuorena hän näytteli myös monissa Disneyn elokuvissa. Hän pelasi myös baseballia 1970-luvun alussa, mutta joutui lopettamaan pelaamisen loukkaannuttuaan ottelussa. Elokuvissa Russellin rooli on usein ollut antisankari. Hän sai Golden Globe -ehdokkuuden parhaasta miessivuosasta vuonna 1984. Russell muistetaan etenkin yhteistyöstään John Carpenterin kanssa, jonka kanssa hän on tehnyt neljä elokuvaa.


title: Steve Zing

text: Steve Zing (s. 29. kesäkuuta 1964) on yhdysvaltalainen muusikko. Hän on soittanut muun muassa Implosion, Mourning Noise, The Undead, Samhain ja Danzig -yhtyeissä.


title: Steve Zing

text: Zing valmistui Lodi High Schoolista vuonna 1982 yhdessä Samhainista ja Danzigista tutun Eerie Vonin kanssa. Zing soitti Samhainissa "Unholy Passion" EP:n nauhoituksiin asti, jonka jälkeen hänet korvasi London May. Hän palasi vähäksi aikaa The Undead-yhtyeeseen. Vuonna 1999 Zing osallistui Samhainin paluukiertueelle, joka juhlisti juuri julkaistua Samhain-boksia. Vuonna 2006 Zing liittyi basistiksi Danzigin Blackest of the Black -kiertueen ajaksi.


title: Streetlight Manifesto

text: Streetlight Manifesto on kolmannen aallon Ska -yhtye East Brunswickistä, New Jerseystä. He julkaisivat ensimmäisen albuminsa 26.8.2003 jonka nimi oli Everything Goes Numb.


title: Norovirukset

text: Norovirukset ovat viruksia, jotka aiheuttavat ripuli- ja oksennustauteja. Ne tarttuvat yleensä kosketus- tai pisaratartuntana ihmisestä toiseen, mutta voivat levitä myös saastuneen veden ja ruoan välityksellä. Norovirus on yleisin taudinaiheuttaja veden välittämissä epidemioissa.


title: Norovirukset

text: Noroviruksen itämisaika on 12–48 tuntia, ja oireet alkavat äkillisesti. Virus säilyy kylmissä vesissä kuukausia. Tyypillisiä oireita ovat kouristavat vatsakivut, pahoinvointi, oksentelu ja ripuloiminen. Myös lievää lämmönnousua voi esiintyä. Ripuli on yleensä lyhytkestoista. Noroviruksen voi Suomessa saada muun muassa tuontipakastemarjoista ja juomavedestä, ja pienikin määrä riittää aiheuttamaan taudin. Hyvä käsihygienia hidastaa taudin leviämistä.


title: Norovirukset

text: Useimmiten norovirustaudin saa tartuntana sitä sairastavalta tai hiljattain sairastaneelta. Kypsentämättömänä syötävät kasvikset ja ulkomailta tulleet pakastemarjat ovat myös aiheuttaneet epidemioita. Koska norovirus tarttuu herkästi, se voi aiheuttaa tautiryppäitä. Jo 100 norovirusta riittää aiheuttamaan taudin. Yhdessä grammassa ripuliulostetta on miljoonia viruksia. Koska virusta erittyy runsaasti, voi tartunnan saada myös esineistä, joita tautia sairastava on koskettanut. Tällaisia ovat esimerkiksi valokatkaisijat ja ovenkahvat.


title: Norovirukset

text: Norovirusta erittyy ulosteisiin vielä 1–3 viikkoa ripulin loppumisen jälkeen. Tartunnan saanut voi olla myös oireeton mutta tietämättään tartuttaa infektiota eteenpäin. Useimmiten virus leviää ihmisestä toiseen kosketus- tai pisaratartuntana. Norovirus voi levitä myös saastuneiden elintarvikkeiden tai veden välityksellä. Jos marjoja, hedelmiä tai kasviksia kastellaan ihmisen ulosteella saastuneella vedellä, voi virus levitä näihin elintarvikkeisiin. Norovirus voi siirtyä elintarvikkeisiin myös käsien välityksellä. Norovirus on poikkeuksellisen lämmönkestävä. Se sietää pakastamista ja alhaista pH:ta. Virus tuhoutuu kuitenkin kuumennettaessa elintarvike +90 °C:een kahdeksi minuutiksi.


title: Norovirukset

text: Norovirus tarttuu herkästi ihmisestä toiseen. Tärkeimmät tartuntareitit ovat kosketustartunta ulosteesta käteen ja suuhun sekä aerosolitartunta oksennuksesta hengitysilmaan tai limakalvoille. Sairaalaolosuhteissa käytetään suojakäsineitä aina koskettaessa potilaaseen, hänen vuodevaatteisiinsa tai huoneen pintoihin. Vaipan vaihdossa ja eritteitä siivottaessa olisi hyvä käyttää suu-nenäsuojusta. Lähihoidossa käytetään suojaesiliinaa tai -takkia samoin kuin koskettaessa vuodevaatteisiin.


title: Norovirukset

text: Ripulointivaiheessa kannattaa juoda runsaasti nesteitä, joissa on suoloja ja sokeria sopivassa suhteessa. Ripulijuomia saa apteekeista. Maitotuotteita kannattaa välttää, koska ne aiheuttavat helposti vatsavaivoja. Maitohappobakteerivalmisteet voivat rauhoittaa oireita. Lepo on tärkeää. Aterioiden tulisi olla pieniä ja helposti sulavia ja esim. marjakeitot sopivat ripulipotilaalle hyvin. Sairastelu kestää noin 1-3 vuorokautta. Lääkehoitoa ei ole, mutta nestehoito saattaa joissain tapauksissa olla tarpeen. Lääkäriin kannattaa ottaa yhteyttä, jos on vatsakipua ja arkuutta. Vanhuksilla ja lapsilla elimistön kuivumistila saattaa vaatia sairaalahoitoa. Jos kunto ei parane muutamassa päivässä tai kuumeilu jatkuu korkeana, on aihetta mennä lääkäriin. Lääkärin tutkimus on myös tarpeen, jos lapsi tai vanhus muuttuu väsyneeksi, apaattiseksi tai ärtyisäksi. Pitkittyneen ripulin syy on aina selvitettävä.


title: Norovirukset

text: Ihmisen kalikiviruksiin kuuluvat norovirukset voidaan jakaa geneettisten ominaisuuksiensa perusteella 25–29 ryhmään. Genotyyppi GII.4 hallitsee maailmaa. GII.4-virukset voidaan jakaa kuuteen geneettiseen alaryhmään, jotka leviävät pandemian tavoin ympäri maailman. Kun uusi variantti ilmaantuu, vanha yleensä häviää pois noin vuoden kuluessa. Noroinfektion jälkeen ihmiselle syntyy suojaavat vasta-aineet. Syntyvä infektiosuoja jää kuitenkin merkitykseltään lyhyt-aikaiseksi, koska GII.4-viruksissa tapahtuu antigeenistä muuntelua. Näin ihmisen hankkima aiempi immuniteetti ei suojaa enää uusilta infektioita aiheuttavilta varianteilta. Virusvarianttien tartuntareitit vaihtelevat. Ihmisestä toiseen leviää pääasiassa GII.4-tyypin variantit. Muut norovirusgenotyypit leviävät hyvin myös ruoan ja veden välityksellä. Muodoltaan norovirukset ovat pieniä pyöreitä RNA-viruksia, jotka ovat erittäin kestäviä. Desinfektioaineiden vaikutus noroviruksiin on epävarmaa.


title: Norovirukset

text: Norovirukset voivat säilyä pakkasessa. Ne myös kestävät happamuuden (pH:n) vaihtelua välillä 9,5–2,5. Norovirukset kestävät kuumennustakin 65 °C puoli tuntia. Viruksen tuhoamiseksi elintarvikkeista suositellaan 90 °C:n lämpötilaa vähintään 2 minuutin ajan. Ulkomaisista pakastemarjoista norovirusepidemioita on levinnyt erityisesti pakastevadelmasta. Ulkomaisista pakastemarjoista on annettu erillissuositus, jonka mukaan marjoja tulisi kuumentaa kauttaaltaan vähintään 5 minuuttia +90 °C:ssa tai keittää ainakin 2 minuuttia ennen käyttöä. Ennaltaehkäisyssä on tärkeää käsien huolellinen pesu saippualla, koska se vähentää virusten määrää merkittävästi. Käsihuuhde ei hävitä virusta riittävästi. Likaantuneet pyykit pestään pyykinpesukoneessa vähintään 60 °C:n lämpötilassa. Vihannekset ja hedelmät täytyy pestä aina huolellisesti, huuteluveden tulee olla puhdasta. Noroviruksella likaantuneet pinnat puhdistetaan ja desinfioidaan hyvin. Tartunnan ehkäisemiseksi esim. terveydenhuollossa työssä olevien sallitaan palata töihin vasta, kun ripulin ja oksennusten päättymisestä on vähintään kaksi vuorokautta. Norovirustartunnan saaneet eivät myöskään saa käsitellä pakkaamattomia elintarvikkeita.


title: Norovirukset

text: Norovirusepidemian rajoittaminen on tarpeen erityisesti sellaisissa olosuhteissa, joissa sairastumisvaarassa olevien henkilöiden määrä on suuri tai vaihtuu tiheästi (esim. majoituslaitokset ja risteilylaivat). Noroviruksen leviämisen ehkäisemiseksi sairastuneet ja altistuneet pyritään sijoittamaan tai majoittamaan omiin tiloihinsa erilleen terveistä henkilöistä. Tällöin olisi hyvä, jos sairastuneilla olisi omat WC:t. Oireilevien henkilöiden pitäisi välttää oleskelua yhteisissä tiloissa. Siivotessa pitäisi käyttää desinfektioaineita eritetahroille ennen perussiivousta. Tartuntaa levittävät kosketuspinnat ja esineet voidaan desinfektioida vielä normaalin siivouksen jälkeen. Eritetahroille suositellaan hypokloriittiliuosta desinfektioon. Esim. kaakelipinnoille voidaan käyttää myös kuumaa höyryä.


title: Norovirukset

text: Sairaalaolosuhteissa tarvitaan nopea tilannearvio ja ryhdytään torjuntatoimiin epidemian hallitsemiseksi. Heti ensimmäisten ripulitapausten jälkeen otetaan yhteys hygieniahoitajaan. Infektioilmoitus noroviruksesta tehdään erikoissairaanhoidossa. Rivilista sairastuneista ja heidän oireistaan toimitetaan viikoittain sairaalahygieniayksikköön. Sairastuneet, altistuneet ja terveet (uudet) potilaat eristetään omiin ryhmiinsä omiin huoneisiin tai osaston osaan. Jokaisella ryhmällä tulee olla omat WC- ja suihkutilat. Uusien potilaiden huoneet täytyy desinfioida. Pyritään mahdollisuuksien mukaan tilanteeseen, että oireilevia ja oireettomia potilaita hoitavat eri hoitajat. Potilaita ei pitäisi sijoittaa käytäväpaikoille. Potilaiden kulkemista käytävillä vältetään. Mikäli kohortointitoimenpiteet eivät auta, harkitaan potilassulkua (uusia potilaita ei oteta osastolle ennen kuin noroepidemia on hallinnassa). Potilaita ja omaisia opastetaan käsihygieniassa, suojautumisessa ja eristyshuoneessa käyttäytymisessä.


title: Norovirukset

text: Kuparipintojen, joiden kuparipitoisuus on yli 60 % on havaittu tappavan noroviruksia.


title: Black Metal Kommando / Gas Chamber

text: Black Metal Kommando / Gas Chamber on suomalaisen black metal -yhtye Satanic Warmasterin vuonna 2005 julkaisema kokoelmalevy ennen julkaisemattomia nauhoituksia.


title: Black Metal Kommando / Gas Chamber

text: Levy sisältää kolme Satanic Warmaster nauhoitetta vuosilta 2000 – 2001, jotka jäivät aikanaan julkaisematta mm. ”Black Metal Kommandon” heikon rumpusoundin ja ”Gas Chamberin” rotusortoa ja holokaustia käsittelevien teemojen takia.


title: Black Metal Kommando / Gas Chamber

text: OSA I - Black Metal KommandoOSA II - Gas ChamberOSA III - MOOZZHEAD split / Tribute to Beherit


title: Grant Wood

text: Grant Wood, syntymänimeltään Grant DeVolson Wood (13. helmikuuta 1891, Anamosa, Iowa – 12. helmikuuta 1942, Iowa City, Iowa) oli yhdysvaltalainen taidemaalari. Hänet tunnetaan parhaiten maalauksista, jotka kuvaavat Yhdysvaltain Keskilännen maaseutua. Hän matkusti neljästi Eurooppaan opiskelemaan maalaustekniikoita, erityisesti impressionismia vuosina 1920–1928. Suurin vaikuttaja oli kuitenkin Jan van Eyck. Wood opetti maalausta Iowan yliopistossa vuonna 1934. Yksi hänen tunnetuimpia teoksiaan on "Amerikkalaista gotiikkaa".


title: Finn-Balticin onnettomuus

text: Finn-Baltic oli 27. joulukuuta 1990 Hangon edustalla haaksirikkoutunut rautamalmirikastetta Luulajasta Koverhariin kuljettanut puskuproomu.


title: Finn-Balticin onnettomuus

text: Alusyhdistelmä koostui "Baltic"-proomusta ja sitä työntäneestä "Finn"-puskijasta.


title: Finn-Balticin onnettomuus

text: Aluksen sekä sen sisaraluksen "Rautaruukin" ja kaksi muuta proomua, teetti Rautaruukki Oy Pohjois-Amerikan Suurilla järvillä operoivien puskuhinaajien toimintamallin perusteella. Aluksen varustamo onnettomuusaikaan oli Finnlines. Alus ehti ennen onnettomuutta olla liikenteessä noin kaksi vuotta.


title: Finn-Balticin onnettomuus

text: Proomuun lastattu rautamalmirikaste oli ollut Luulajassa ulkovarastoituna, jolloin se oli päässyt kastumaan. Koska kosteusmittaukset tehtiin pinnasta, ongelmaa ei havaittu. Lastauksen jälkeenkin alusyhdistelmä joutui seisomaan useita vuorokausia satamassa joulunpyhinä vallinneen kovan tuulen vuoksi, jolloin sen irtolasti oli kastunut lisää proomun avoimen rakenteen vuoksi (proomussa ei ole lastia suojaavaa kantta).


title: Finn-Balticin onnettomuus

text: Merellä sade ja aluksen keulapärskeet kastelivat lastia yhä enemmän. Alusyhdistelmä kulki voimakasta ja puuskittaista myrskytuulta vastaan koko matkan Luulajasta Hankoon. Hangon edustalla suoritettaessa käännöstä itään puuskittainen myrskytuuli pääsi iskemään laivaan koko sen pitkältä sivulta, jolloin lastina ollut liejuuntunut rikaste lähti liikkeelle kaataen aluksen.


title: Finn-Balticin onnettomuus

text: Kaatuminen tapahtui kahdessa osassa: ensin osittain ja sitten kokonaan. Alusyhdistelmä oli suunniteltu kääntymään ympäri takaisin oikeinpäin juuri tällaisten onnettomuuksien varalta, mutta vesi oli liian matalaa kaatumiskohdassa. Alus jäi kiinni ylösalaisin pohjaan komentosillan rakenteistaan. Alusyhdistelmän pohja jäi selkeästi pinnalle näkyviin vain muutaman sadan metrin päähän Hangon rannasta.


title: Finn-Balticin onnettomuus

text: Haaksirikossa hukkui kahdeksan ihmistä: aluksen päällikkö, luotsi ja kuusi merimiestä. Aluksen kaatuminen tapahtui niin nopeasti, ettei miehistö ehtinyt käynnistää pelastautumistoimia.


title: Finn-Balticin onnettomuus

text: Pelastuneita oli vain kaksi: aluksen konepäällikkö ja yliperämies.


title: Finn-Balticin onnettomuus

text: Konepäällikkö oli ollut työvuorossa konehuoneessa. Alusyhdistelmän kaaduttua hän hakeutui pilssin syvimpään kohtaan, jonka hän arveli voivan jäädä veden pinnan yläpuolelle. Vapaavuorolla ollut yliperämies yritti päästä kannelle mutta joutui jo käytävässä voimakkaaseen vesivirtaan, joka vei hänet viisi kerrosta alas aina konehuoneeseen asti kolhiintuneena mutta hengissä ja liikuntakykyisenä. Yhdessä konepäällikön kanssa yliperämies alkoi suunnitella selviytymistä. Aivan aluksi vielä kuivilla olleista kaapeista etsittiin matkalla kastuneiden vaatteiden tilalle kuivat haalarit. Sen jälkeen ryhdyttiin järjestelmällisesti yrittämään pelastautumista.


title: Finn-Balticin onnettomuus

text: Konepäällikkö oli jo aikaisemmin tutustunut laivan rakenteisiin kaatumisonnettomuuden mahdollisuuden varalta. Siksi hän oli tietoinen ainoasta kohdasta laivan pohjassa, akselin lähellä, jossa laivan pohja oli yksinkertainen (muualla pohja oli kaksinkertainen). Se helpottaisi pelastushenkilökunnan leikkaustyötä. Koska veden nousu rungon sisällä pysähtyi pelastettavien alapuolelle, he päättelivät, että pohjan normaalisti alin osa olisi jäänyt pintaan. Paikalle hälytetty yksityisyrittäjä, sukeltaja Tuomas Yrjänä Valli, paikallisti elossa olevat koputtamalla tiettyyn hänen tarkemmin osoittamaansa kohtaan (erillisdokumentti & Vallin haastattelu M. Dumell v. 2010, http://yle.fi/ohjelmat/884308) ja sai vastakoputuksen henkiin jääneiltä kahdelta miehistön jäseneltä. Hän kuuli koputukset, keskusteli henkiin jääneiden kanssa, jotka kertoivat Vallille tilanteestaan mm. hengitysilman huonolaatuisuudesta, joka oli otettava huomioon pelastustyössä. Valli piirsi laivan pohjaan paikan sukelluspuukollaan. Tuomas Yrjänä Vallilla oli ammattinsa perusteella tieto pohjan rakenteesta, joten hän tiesi, mistä etsiä eloonjääneitä. Lentokomennuskunta LeKan pelastajat tulivat paikalle, kuulivat koputukset ja leikkasivat runkoon aukon, josta miehet saatiin ulos. Koko pelastusoperaation aikana vallinnut talvimyrsky ei kuitenkaan tehnyt työstä helppoa eikä turvallista myöskään paikalle saapuneelle LeKa-ryhmälle.


title: Finn-Balticin onnettomuus

text: Hangon sairaalassa tehdyn haastattelun aikana erityisesti konepäällikkö kertoi tyynesti vaiheikkaat tapahtumat. Hän olikin selvinnyt onnettomuudesta mustelmilla. Erityisesti hän korosti sitä, että maltin säilyttäminen oli ollut olennainen asia pelastumisen kannalta.


title: Finn-Balticin onnettomuus

text: Oikeusministeriö järjesti erikoistutkimuksen onnettomuuden johdosta. Lausunnot lastin liikkumisesta liettyneenä pyydettiin kaivosyhtiö LKAB:lta ja aluksen vakavuutta koskeva lausunto VTT laivatekniikan laboratoriolta.


title: Finn-Balticin onnettomuus

text: Kuuden onnettomuudessa hukkuneiden ruumiit löydettiin 1.1.-13.6.1991 välisenä aikana. Luotsin ja kansimiehenä toimineen kokin ruumiita ei koskaan löydetty. Etsintöjä suorittivat pääosin Puolustusvoimien sukeltajat sekä muutamat siviiliyritykset. Etsinnöissä käytettiin myös pienoissukellusvene "St. Nicolasia", joka löysi "Finnin" päällikön ruumiin.


title: Finn-Balticin onnettomuus

text: Myöhemmin "Finn-Baltic"-yhdistelmä nostettiin ylös. Koska alus ei varsinaisesti ollut uponnut vaan kaaduttuaan kääntynyt ylösalaisin ja pohja jäänyt pinnalle ylärakenteiden osuessa merenpohjaan, tehtävänä oli kääntää alus oikein päin.


title: Finn-Balticin onnettomuus

text: Nostotyön suoritti venäläinen nosturialus "Stanislav Yudin", joka on levein koskaan Hangossa käynyt alus. Sillekin tehtävä oli hankala, mutta se onnistui lopulta. Käännetyn aluksen todettiin olevan kelluntakuntoinen, kunhan se ensin pumpattiin tyhjäksi vedestä ja öljysäiliöt tyhjennettiin öljyntorjunta-aluksen säiliöihin. Operaation ajaksi hylky ja nosturialus ympäröitiin öljypuomilla, ja useita öljyntorjunta-aluksia odotti lähistöllä vuotojen varalta. Vuodot jäivät oletettua pienemmiksi, ja öljy kerättiin helposti pois.


title: Finn-Balticin onnettomuus

text: Onnettomuudessa hukkuneet kuusi miehistön jäsentä löytyivät hinaajan hylystä eri tiloista. Viranomaiskäytäntöjen jälkeen ruumiit luovutettiin omaisille haudattaviksi. Kaikkia onnettomuudessa menehtyneitä ei löydetty.


title: Finn-Balticin onnettomuus

text: Hinaajan komentosillan ruorihytti jäi pääosin tuhoutuneena pohjaan, koska se irtosi alusta käännettäessä eikä sen nostamista katsottu aiheelliseksi. Sukeltajat tutkivat pohjaan jääneet romut ja totesivat, että muun muassa kaikki ruorihytin laitteet olivat murskautuneet korjauskelvottomiksi. Vain aluksen päätietokoneen keskusyksikkö nostettiin.


title: Finn-Balticin onnettomuus

text: Hylynosien ympärillä pohja oli vielä vuosikausien ajan laajalta alueelta mustan rikastekerroksen peittämä; lastin nostaminen todettiin heti suhteettoman kalliiksi, joten se siirtyi vakuutusyhtiön omaisuudeksi. Vakuutusyhtiö jätti aineen pohjaan, koska se ei ole sellaisenaan saastuttavaa. Myöhemmin virtaukset ovat hiljalleen kasanneet ainetta syvemmälle. Esim. kohdassa, josta päällikön ruumis löytyi, on korkea jo osin sedimentoitunut rikastekumpu. Suuri määrä magneettista rikastetta aiheuttaa alueelle voimakkaan magneettisen häiriöalueen, joka haittaa magneettikompassien käyttöä alueella liikkuvissa aluksissa.


title: Finn-Balticin onnettomuus

text: Hylky hinattiin telakalle ja korjattiin. Puskuproomu sai uuden nimen "Botnia" ja puskija nimen "Steel". Molemmat alukset olivat vuonna 2008 edelleen liikenteessä. Yhdistelmälle on asetettu tuuliraja 15 metriä sekunnissa, kun lastina on liettyvää tavaraa, kuten rikastetta.


title: Finn-Balticin onnettomuus

text: Hangossa on rantakallioon kiinnitetty muistotaulu, jossa on aluksen nimi, onnettomuuspäivä ja surmansa saaneiden nimet.


title: Denver Nuggets

text: Denver Nuggets on yhdysvaltalainen koripalloseura, joka pelaa NBA-liigassa. Se pelasi ensimmäisen kautensa NBA:ssa vuonna 1976. Seuran historian tunnetuimpia pelaajia ovat Alex English, Dan Issel, David Thompson, Dikembe Mutombo, Allen Iverson ja Carmelo Anthony. Seura ei ole voittanut yhtäkään NBA-mestaruutta. Viimeksi se on pelannut pudotuspeleissä keväällä 2013 ja viimeksi se on edennyt pudotuspeleissä ensimmäistä kierrosta pidemmälle keväällä 2009.


title: Uinti kesäolympialaisissa 1928

text: Vuoden 1928 kesäolympialaisissa, Alankomaiden Amsterdamissa, uitiin yhteensä 11 uintimatkaa, kuusi miehille ja viisi naisille.


title: Led Zeppelin Remasters

text: Remasters on englantilaisen rockyhtyeen Led Zeppelinin vuonna 1990 julkaistu kokoelmalevy.


title: Led Zeppelin Remasters

text: Levyn kolmas osa (CD3) koostuu Led Zeppelinin jäsenten haastatteluista. Se on julkaistu myös erillisenä albumina nimellä Profiled.


title: Marco Di Vaio

text: Marco Di Vaio (s. 15. heinäkuuta 1976 Rooma, Italia) on uransa lopettanut italialainen jalkapalloilija. Hän oli pelipaikaltaan hyökkääjä.


title: Marco Di Vaio

text: Di Vaio edusti viimeiset vuotensa MLS:n Montreal Impactia. Aiemmin sitä hän on edustanut Laziota, Veronaa, Baria, Salernitanaa, Parmaa, Juventusta, Valenciaa, Monacoa, Genoaa ja Bolognaa.


title: Marco Di Vaio

text: Di Vaio on pelannut myös Italian maajoukkueessa. Hän kuului Italian joukkueeseen vuoden 2004 EM-kilpailuissa.


title: Atsitromysiini

text: Atsitromysiini on makrolidiryhmään kuuluva antibiootti, joka on johdettu puolisynteettisesti erytromysiinistä.


title: Atsitromysiini

text: Atsitromysiiniä käytetään hoitamaan muun muassa infektioita, kuten keuhkoputkentulehdusta, keuhkokuumetta ja välikorvantulehdusta. Lisäksi sitä käytetään suurina kerta-annoksina klamydian hoitoon.


title: Atsitromysiini

text: Atsitromysiiniä sisältävien lääkkeiden on todettu aiheuttavan rytmihäiriöitä. Riskiryhmään kuuluvat ne, joilla on normaalia hitaampi syke, veren alhainen kalium- tai magnesiumpitoisuus, sekä ne jotka syövät tiettyjä, epäsäännöllisen sykkeen tai rytmihäiriöiden hoitoon käytettäviä lääkkeitä.


title: Atsitromysiini

text: Suomessa myytäviä atsitromysiiniä sisältäviä lääkkeitä ovat Zithromax ja Azithromycin Sandoz.


title: Atsitromysiini

text:
Atsitromysiinin perusrakenteena on laktonirengas, jossa on 14 hiiliatomin lisäksi yksi typpiatomi. Muiden makrolidien tapaan atsitromysiini sitoutuu bakteerien ribosomeihin estäen niiden proteiinisynteesiä.
Atsitromysiinin kemiallinen kaava on CHNO, moolimassa 748,88 g/mol ja CAS-numero 83905-01-5.


title: Atsitromysiini

text: Atsitromysiini-antibiootilla hoidetaan muun muassa keuhkoputkentulehdusta ja klamydiaa. Yhdysvalloissa on varoitettu, että antibiootti voi aiheuttaa jopa kuolettavia sydämen rytmihäiriöitä


title: Nabucco

text: Nabucco on Giuseppe Verdin ooppera vuodelta 1842.


title: Nabucco

text: "Nabucco" oli Verdin kolmas ooppera. Oopperan ensi-ilta oli Milanon Teatro alla Scalassa 9. maaliskuuta 1842. Tunnetuin kohtaus on heprealaisten kuoron laulama "Va, pensiero, sull'ali dorate". "Nabuccoa" pidetään erinomaisen onnistuneena, ja se kuuluu jatkuvasti oopperatalojen ja suurten kapellimestareiden ohjelmistoon.


title: Nabucco

text: Teoksen syntyvaiheista kerrotaan, että Temistocle Solera toi libreton Verdille. Säveltäjä ei ollut innostunut aiheesta, mutta vei käsikirjoituksen silti kotiinsa ja heitti sen pöydälle. Käsikirjoitus avautui kohdasta "Va pensiero sull'ali dorate". Verdi kiinnostui, sillä se muistutti hänelle kovin läheisen Raamatun tekstiä. Samana yönä hän luki libreton kolme kertaa ja osasi sen jälkeen sen ulkoa. Oopperan alkuperäinen nimi oli "Nabucodonosor", joka myöhemmin lyhennettiin kätevämpään muotoon "Nabucco".


title: Nabucco

text: Tarina kertoo juutalaisten vankeudesta Babyloniassa. Ooppera sijoittuu aluksi Jerusalemiin ja myöhemmin Babyloniaan Nebukadressar II:n hallinnon aikaan (605–562 eaa). Nebukadressar hävitti Salomonin temppelin vuonna 586 eaa ja vei juutalaiset pakkotyöhön Babyloniaan. Oopperan näytöksillä on myös omat nimensä: I näytös on "Jerusalem", II "Uskoton", III "Profetia" ja IV "Hajonnut jumalankuva".


title: Nabucco

text: "Nabucco" oli menestys heti alusta alkaen. Siitä muodostui Risorgimenton eli Italian kansallisen vapautuksen symboli. Italialaiset tunnistivat heti alistetun kansan piilomerkityksen, ja ensi-iltayleisö halusi kuulla uudestaan heprealaisten orjien kuoron "Va pensiero". Esityksen saamat runsaat aplodit olivat protesti Pohjois-Italian itävaltalaisille vallanpitäjille, koska yleensä kaikki mielenosoitukset olivat siellä kiellettyjä.


title: Nabucco

text: Kaikista Verdin oopperoista "Nabuccon" teho on eniten riippuvainen erinomaisesta kuorosta. Kuoro edustaa kansan ääntä, ja sen voi sanoa olevan yksi roolihahmoista. Merkittävää on kuorojen unisonisuus. Kummallakin osapuolella on myös kaksi marssia. Hymnit, marssit, kuorot ja iso orkesteri tekivät 1840-luvulla suuren vaikutuksen. Teoksessa ovat suuret roolit baritonille, dramaattiselle sopraanolle ja bassolle. Abigaillen vaativan roolin Verdi loi tulevalle toiselle vaimolleen Giuseppina Strepponille, joka lauloi osan ensi-illassa 1842.


title: Nabucco

text: Kesto: I näytös 45’, II näytös 30’, III näytös 27’ ja IV näytös 25’. Yhteensä n. 2h 10 min


title: Nabucco

text: Alkusoitossa esitetään oopperan kaikki tärkeät teemat.


title: Nabucco

text: Jerusalemin Salomonin temppelissä vallitsee kauhu ja epäjärjestys. Kuoro (papit, naiset ja Jerusalemin asukkaat) rukoilevat Herraa suojelelemaan heitä Babylonian Nabuccolta. Israelilaisten ylipappi Zaccaria tuo mukanaan Nabuccon vangitun tyttären Fenenan. Aariassaan "Sperate, o figli" ("Olkaa luottavaisella mielellä, lapset") hän uskoo Fenenan olevan turva babylonialaisia vastaan. "D`Egitto là sui lidi" ("Egyptin rannoilla") Zaccaria kehottaa luottamaan Jumalaan.


title: Nabucco

text: Ismaele tuo tiedon Nabuccon lähestymisestä, ja Zaccaria kehottaa vielä vastarintaan. Fenena jää Ismaelen huomaan, kun Zaccaria lähtee kokoamaan väkeä kaupungin ja temppelin puolustamiseksi. "Come notte a sol fulgente" ("Kuten yö ennen loistavaa aurinkoa"). Ismaele on rakastanut Fenenaa siitä lähtien kun hän oli Israelin edustajana Babyloniassa. Siellä Fenena pelasti hänet vankilasta. Nyt Ismael vuorostaan on päättänyt vapauttaa hänet.


title: Nabucco

text: Heidän pakonsa estää temppeliin saapuva Abigaille, Nabuccon oletettu tytär. Myös Abigaille rakastaa Ismaelea: "Io t'amava" ("Rakastin Sinua"). Abigaille voisi säästää heprealaiset, jos Ismaele tunnustaisi vastarakkautensa Abigaillelle. Fenena sanoo uskovansa heprealaisten Jumalan, ja Ismaele kieltäytyy rakastamasta Abigaillea.


title: Nabucco

text: Nabucco ratsastaa temppeliin. Zaccaria uhkaa surmata Fenenan, jos Nabucco häpäisee pyhän paikan. Nabucco pilkkaa juutalaisia: "Tremin gl’insani" ("Hullut vaviskoon vihani edessä"). Nabucco käskee kaikkien polvistua, ja Zaccaria nostaa tikarinsa iskuun. Ismaele estää Fenenan tapon. Finaalissa Nabucco määrää temppelin tuhottavaksi: "Mio furor, non più costretto" ("Vihaani en pysty pidättelemään enää hetkeäkään").


title: Nabucco

text: Heprealaiset ovat vankeudessa Babyloniassa. Fenena hallitsee Nabuccon ollessa sotaretkellä. Abigaille löytää pergamentin, jonka mukaan hän on orjan tytär. Fenena on hänen rakkautensa ja vallan tiellä. Abigaille kuvaa vallan haluaan: "Ben io t'invenni" ("Onnellinen tapaus, että löysin"). "Anch'io dischiuso un giorno" ("Minä myös kerran avasin sydämeni") hän muistaa olleensa joskus myötätuntoinen kärsiviä kohtaan.


title: Nabucco

text: Baalin ylipappi ilmoittaa Abigaillelle Fenenan vapauttavan vankeja. Ylipappi on jo levittänyt huhua Nabuccon kuolemasta, niin että Abigaille voisi astua valtaistuimelle. Abigaille "Salgo già del trono aurato" ("Nyt astun valtaistuimelle") iloitsee voitonriemuisena siitä, että Fenena joutuisi anelemaan häneltä suosiota.


title: Nabucco

text: Zaccaria rukoilee Jumalan apua "Tu sul labbro" ("Profeettojen huulilta"). Rukouksen jälkeen hän lähtee käännyttämään Fenenan. Papit hyljeksivät Ismaelea "Il maledetto non ha fratelli" ("Kirotulla ei ole veljiä"), koska hän esti Fenenan tappamisen Salomonin temppelissä.


title: Nabucco

text: Fenena on kastettu, ja Abdallo kertoo Nabuccon kuolleen ja Abigaillen nousevan valtaan. Abigaille tulee Baalin ylipapin kanssa vaatimaan kruunua Fenenalta. Kuolleeksi luultu Nabucco tulee yllättäin heidän väliinsä ja nostaa kruunun omaan päähänsä. Nabucco kiroaa sekä Baalin että heprealaisten Jumalan ja julistaa itsensä Jumalaksi. Kaikkien tulee polvistua hänen eteensä. Ukkonen jyrähtää ja kruunu putoaa – Nabuccosta on tullut mielipuoli. Zaccaria julistaa taivaan antaneen rangaistuksen, ja Abigaille nostaa voitonriemuisena kruunun päähänsä.


title: Nabucco

text: Baalin ylipappi pyytää Abigaillea allekirjoittamaan Fenenan ja heprealaisten teloitusmääräyksen. Mieleltään järkkynyt Nabucco tuodaan sisään, ja alkaa hieno duetto kuninkaan ja oletetun tyttären välillä: "Chi parlare ardisce" ("Kuka uskaltaa puhua"). Nabucco on vihainen, kun näkee Abigaillen valtaistuimella. Abigaille ojentaa heprealaisten kuolemantuomion, jonka Nabucco allekirjoittaa. Sitten hän tajuaa lähettävänsä myös Fenenan kuolemaan. Nabucco etsii Abigaillen syntymätodistusta. Abigaille näyttää ja repii sen. Nabucco, suuri sotapäällikkö, huomaa olevansa tyttärensä vanki ja anoo nöyränä armoa Fenenalle. Abigaille on voimansa ja kostonhimonsa tunnossa.


title: Nabucco

text: Heprealaiset unelmoivat kaukaisesta kotimaastaan: "Va pensiero, sull'ali dorate" ("Lennä aatos nyt kultaisin siivin"). Zaccaria valaa uskoa heprealaisiin: "Del futuro del buio" ("Tulevaisuuden hämärässä näen"). Hänen ennustuksensa mukaan Babylonia tuhoutuu.


title: Nabucco

text: Nabucco herää painajaisesta vankilassa ja kuulee kansan huutavan kuolemaa Fenenalle. Hän ei tajua olinpaikkaansa ja kutsuu sotilaitaan sekä pyytää hevostaan. Ikkunasta hän näkee teloitussaattueen, jossa Fenena on mukana. Nabucco rukoilee juutalaisten Jumalaa "Dio di Giuda" ("Juutalaisten Jumala") ja lupaa rakentaa uudelleen Jerusalemin temppelin. Rukous ja usko palauttavat Nabuccon hulluudesta. Abdallo tulee vapauttamaan Nabuccon.


title: Nabucco

text: Fenena ja heprealaiset ovat mestauspaikalla. Fenenan rukous teloitukseen valmistautuessa: "Oh, dischiuso è il firmamento" ("Oi taivaankansi on avautunut"). Paikalle saapunut Nabucco estää teloituksen ja käskee tuhoamaan Baalin kuvan sekä vapauttamaan heprealaiset. Nabucco kehottaa kaikkia kiittämään Jumalaa. "Immenso Jehova" ("Kaikkivaltias Jehova"). Itsensä myrkyttänyt Abigaille saapuu: "Su me... morente... esanime" ("Minulle... kuolen... pyörryn"). Hän pyytää Fenenalta anteeksiantoa ja Nabuccoa suojelemaan rakastavaisia. Ennen kuolemaansa Abigaille rukoilee Jumalalta armahdusta ja kuolee. Ooppera päättyy Zaccarian julistukseen Nabuccolle: "Servendo a Jehova, Sarai de` regi il re!" ("Jehovan palvelija, Sinä olet oleva kuningasten kuningas!").


title: Koivukosken voimalaitos

text: Koivukosken voimalaitos on Kajaaninjoessa Kajaanissa sijaitseva, Kainuun Voima Oy:n omistama voimalaitos. Voima-asema, jossa on kaksi vesiturbiinia, rakennettiin vuonna 1943. Turbiinit ovat pystyasennossa olevia Kaplan-tyyppisiä. Voimalaitoksen rakennutti Kajaanin Puutavara Osakeyhtiö. Voima-asema rakennettiin tuottamaan sähköä yhtiön sahalle, sellutehtaalle (suljettu vuonna 1982) ja paperitehtaalle (suljettu vuonna 2008). Voimalarakennuksen on suunnitellut arkkitehti Eino Pitkänen. Kainuun Voiman omistukseen voimalaitos siirtyi vuonna 1995 Yhtyneet Paperitehtaat-konsernilta. Nykyisellään voimalaitos tuottaa sähköä Kainuun Voiman asiakkaille.Voimalaitoksesta kunnostetaan kaupungin keskustan puoleinen koneisto kesäkuun 2008 ja marraskuun 2010 välisenä aikana ja toinen koneisto jätetään varalle. Voimalaitoksen rakennus ja patorakennelmat kunnostetaan ulkopinnoiltaan. Väriksi haetaan mahdollisimman alkuperäistä sävyä, joka on vaaleahko. Toinen koneisto on ollut pois käytöstä turbiinin öljyvuodon vuoksi vuodesta 2006.


title: Koivukosken voimalaitos

text: 7. heinäkuuta 1951 Suomessa julkaistiin ruskea 20 markan arvoinen postimerkki Kajaanin kaupungin 300-vuotisjuhlien kunniaksi. Postimerkissä näkyvät Ämmänkosken saaressa oleva Isak Rasmuksenpojan johdolla vuosina 1604–1619 rakennettu Kajaanin linna (1619–1717), Koivukosken voimalaitos ja Jac Ahrenbergin Kajaanin kirkko (1896) sekä Engelin suunnitteleman Kajaanin raatihuoneen tornit.


title: Rogue (sarjakuvahahmo)

text: Rogue on kuvitteellinen supersankaritar Marvel Comicsin sarjakuvamaailmassa. Hän on yksi Ryhmä-X:n jäsenistä. Hänen ensiesiintymisensä oli "Avengers Annual" #10 -lehdessä ja hänet loivat Chris Claremont ja Michael Golden.


title: Rogue (sarjakuvahahmo)

text: Roguen tärkein supervoima on kyky imeä kosketuksellaan muiden supervoimat ja muistot. Rogue imi rikollisuransa aikana Carol Danversilta voimat, jotka jäivät hänelle pysyvästi. Näihin kuuluvat kyky lentää, yli-inhimillinen voima ja haavoittumattomuus. Myöhemmin Rogue myös imi Aurinkotulen voimat.


title: Rogue (sarjakuvahahmo)

text: Rogue esiintyi X-Men -televisiosarjassa (1992-1997), jossa hän oli yksi tärkeimmistä Ryhmä-X:n jäsenistä. Tässä animaatiosarjassa hänellä oli kaikki sarjakuvista tutut voimansa, mukaan lukien Neiti Ihmeeltä viemänsä voimat. Hänen äänenään toimi Lenore Zann.


title: Rogue (sarjakuvahahmo)

text: Rogue esiintyi -televisiosarjassa (2000-2003) ja hänen äänenään oli Meghan Black. Hahmoa kuvattiin sarjassa passiivisena goottina, hyvin erilaisena kuin vuoden 1992 animaatiosarjassa.


title: Rogue (sarjakuvahahmo)

text: Anna Paquin esitti Rogueta elokuvissa X-Men (2000), X-Men 2 (2003) ja (2006).


title: Bobby Smith

text: Robert ”Bobby” Smith (s. 12. helmikuuta 1958 North Sydney, Nova Scotia, Kanada) on entinen jääkiekkoilija. Hyökkääjänä pelannut Smith edusti Montreal Canadiensia ja Minnesota North Starsia National Hockey Leaguessa.


title: Bobby Smith

text: Juniorina Ottawa 67's -joukkueessa Ontario Hockey Leaguessa Bobby Smith paransi liigan kausikohtaista piste- ja syöttöennätystä (69+123=192) siirtäen Wayne Gretzkyn 182 pisteen junioriennätyksen historiaan kaudella 1977–1978.


title: Bobby Smith

text: Bobby Smith on QMJHL-liigan Halifax Mooseheadsin pääomistaja.


title: Keminmaan lukio

text: Keminmaan lukio on Keminmaan kunnassa sijaitseva lukio, joka perustettiin vuonna 1975. Kunnan nimi oli vielä tuolloin "Kemin maalaiskunta", mutta nimi muutettiin muutama vuosi myöhemmin nykyiseen muotoonsa Keminmaaksi. Sen vuotuinen oppilasmäärä on noin 250 ja sen ylläpitäjänä toimii Keminmaan kunta. Kuten muutkin lukiot, Keminmaan lukio on yleissivistävä koulu, jonka tehtävä on antaa opiskelijalle laaja-alainen yleissivistys ja monipuoliset mahdollisuudet saavuttaa jatko-opintokelpoisuus.


title: Dave Taylor (jääkiekkoilija)

text: Dave Taylor (s. 4. joulukuuta 1955, Levack, Ontario, Kanada) on entinen jääkiekkoilija. Taylor edusti NHL:n Los Angeles Kingsiä pelaajana vuosina 1977–94. Hän toimi Kingsin toimitusjohtajana vuodesta 1997 vuoteen 2006.


title: Dave Taylor (jääkiekkoilija)

text: Taylor pelasi oikeaa laitaa niin sanotussa "Triple Crown Line" -ketjussa, jossa keskusmies oli Marcel Dionne ja vasen laitahyökkääjä Charlie Simmer.


title: Doug Wilson

text: Douglas Wilson (s. 5. heinäkuuta 1957 Ottawa, Ontario, Kanada) on entinen jääkiekkoilija. Puolustajana pelannut Wilson aloitti juniorikiekon Ottawa 67’s -seurassa Ontario Hockey Association -sarjassa. Hänet varattiin kaikkiaan kuudentena pelaajana vuoden 1977 NHL-varaustilaisuudessa. Hän pelasi 14 kautta Chicago Blackhawksissa ja kaksi kautta San Jose Sharksissa, jossa lopetti uransa vuonna 1993.


title: Doug Wilson

text: Doug Wilson on nykyisin San Jose Sharksin toimitusjohtaja.


title: Naisten Suomen Cup

text: Naisten Suomen Cup on joka vuosi järjestettävä naisten jalkapalloturnaus. Naisten Suomen Cupia on pelattu vuodesta 1981 lähtien. Tuolloin kilpailuun osallistui 10 SM-sarjan joukkuetta. Kilpailu tunnettiin vuoteen 1988 asti nimellä STS-cup, päätukijan Suomen Työväen Säästöpankin mukaan.


title: Naisten Suomen Cup

text: Cup on avoinna kaikille Suomen Palloliiton sarjoissa pelaaville joukkueille sekä reservi-, Ladies- ja B-tyttöjen joukkueille. Näin on ollut vuodesta 1982.


title: Naisten Suomen Cup

text: Naisten Suomen Cupin menestynein joukkue on Helsingin Jalkapalloklubi, joka on voittanut kilpailun 15 kertaa.


title: Naisten Suomen Cup

text: Varsinaisen Naisten Suomen Cupin loppuottelun lisäksi loppuottelutapahtuman yhteydessä pelataan pikkufinaali, jossa kohtaavat parhaat (cupissa pisimmälle selvinneet) Naisten Liigaa alemman tason joukkueet.


title: Joutsensilta

text: Joutsensilta on Oulussa sijaitseva ajoneuvo- ja kevyen liikenteen käyttöön rakennettu silta. Sillan pituus on 560 metriä ja siihen liittyy Oulun veturivarikolta nouseva 132 metrin mittainen ramppisilta. Sillan hyötyleveys on 14,5 metriä ja siltakannen pinta-ala on 9 544 m². Silta ylittää Pohjanmaan radan sekä Oulun tavararatapihan 29 raidetta, yhdistäen Limingantullin ja Nokelan kaupunginosat. Silta rakennettiin vuosina 1995–1996, ja se on Suomen pisin maasilta, sekä Suomen kuudenneksi pisin silta.


title: Joutsensilta

text: Silta on geometrialtaan vaihteleva, ja se ylittää ratapihan lisäksi kaksi rakennusta. Sillan pääosuus on muodostettu noin 500 metrin mittaisesta teräksisestä liittopalkkisillasta sekä laattasillasta. Ratapihalta nouseva ramppisilta on teräsbetoninen yhtenäinen laattasilta.


title: Joutsensilta

text: Siltaan on käytetty terästä 1 430 tonnia, betoniterästä 970 tonnia sekä 8 100 m³ betonia. Sillan rakennuskustannukset olivat noin 39 miljoonaa markkaa. Sillan pääurakoitsijat olivat Palmberg-Rakennus Oy sekä Steel Haka Oy. Sillan on suunnitellut Timo Rantakokko.


title: Papa Don’t Preach

text: ”Papa Don’t Preach” on yksi yhdysvaltalaisen poplaulajan Madonnan musiikkikappaleista. Se julkaistiin Yhdysvalloissa 11. kesäkuuta 1986 toisena singlenä albumilta "True Blue". Kappale saavutti singlelistan ensimmäisen sijan niin Suomessa, Yhdysvalloissa, Australiassa kuin Britanniassakin. Kappaleen tuotti Madonna yhdessä Stephen Brayn kanssa. Sen sanoituksesta puolestaan vastasi suurimmaksi osaksi Brian Elliot.


title: Australian Grand Prix 1996

text: Australian Grand Prix 1996 oli Formula 1 -kauden 1996 ensimmäinen osakilpailu. Se ajettiin Australian Melbournessa uudella, järveä kiertävällä puistoradalla. Australian GP oli ajettu aiemmin vuosina 1985-95 Adelaiden kapealla katuradalla.


title: Australian Grand Prix 1996

text: Aika-ajossa paalupaikan valtasi Williamsin kanadalaistulokas Jacques Villeneuve. Hänen tallitoverinsa Damon Hill otti toisen lähtöruudun. Eddie Irvine oli kolmas. Lähes kohtalokkaasta Adelaiden viime syksyisestä onnettomuudesta toipunut Mika Häkkinen starttasi viidennestä ruudusta. Mika Salo oli aika-ajon kymmenes. Kilpailu ajettiin aurinkoisessa säässä. Lähtövalot sammuivat. Villeneuve piti johtoasemansa myös startin jälkeen. Hill ei onnistunut yhtä hyvin. Hän joutui päästämään Ferrarit Michael Schumacherin ja Irvinen ohi ensimmäisessä mutkassa. Martin Brundlen kolmannen mutkan näyttävän ilmalennon jälkeen kisa kuitenkin keskeytettiin, ja autot ryhmittyivät lähtöruudukkoon uutta starttia varten. Uusi lähtö onnistui, ja kärjen järjestys säilyi muuttumattomana. Brundle kolaroi Pedro Dinizin kanssa jo kilpailun toisella kierroksella, ja joutui keskeyttämään. Häkkinen oli menettänyt yhden sijan, ja Schumacher oli päässyt Irvinen ohi. Rataa kierrettiin järjestyksessä Villeneuve, Hill, Schumacher, Irvine, Jean Alesi ja Häkkinen. Alesi yritti ohittaa edellä ajanutta Irvinea sillä seurauksella, että hän pyörähti ja rikkoi autoaan. Hän ajoi varikolle, ja jätti leikin kesken. Kierroksella 30 Villeneuve kurvasi ainoalle varikkopysähdykselleen. Hillin vuoro oli kaksi kierrosta myöhemmin. Hän ehti pysähdykseltään takaisin radalle juuri Villeneuven eteen. Tämä kuitenkin ohitti Hillin jo samalla kierroksella. Schumacherin kilpailu päättyi jarrujen pettämiseen ja ulosajoon kierroksella 33. Villeneuve oli ajamassa heti debyyttikisassaan uransa ensimmäiseen voittoon, mutta öljynpaineet olivat kohonneet joten hän sai käskyn hidastaa. Hill ajoi voittoon ja Villeneuve varmisti Williamsin kaksoisvoiton toisella sijallaan. Kolmas mies palkintokorokkeella oli Irvine. Myös molemmat suomalaiset keräsivät pisteitä. Häkkinen oli viides ja Salo kuudes.


title: Pensasangervot

text: Pensasangervot ("Spiraea") on suku ruusukasvien ("Rosaceae") heimossa. Useita lajeja ja lajikkeita käytetään koristekasveina. Suomessa suvun lajit ovat hyvin suosittuja ja tärkeä osa pihojen kasveja.


title: Pensasangervot

text: Pensasangervot ovat yleensä pienehköjä tai keskikokoisia kesävihantia yksikotisia pensaita. Lehdet sijaitsevat kierteisesti. Lehdet ovat ehyitä tai harvoin liuskaisia ja ehyt- tai hammaslaitaisia. Lehtiruoti on lyhyt.


title: Pensasangervot

text: Kukinto on huiskilo tai sarjamainen ja sijaitsee kuluvan kesän kasvaimen kärjessä tai edellisen kesän kasvaimen sivulla tai lyhyen kukintoperän kärjessä. Kukkien teriö on valkoinen tai punertava ja 5-lukuinen. Hedelmä on monisiemeninen tuppilo.


title: Pensasangervot

text: Monet lajit ovat kauniisti kukkivia ja niitä on eri korkuisia noin 2 metrin korkuisesta punapajuangervosta ("Spiraea douglasii") noin 30 cm:n korkuiseen lamopensasangervoon ("Spiraea decumbens"). Kukat ovat varsin mesipitoisia ja houkuttelevat paljon pölyttäjähyönteisiä, esimerkiksi perhosia ja kimalaisia.


title: Pensasangervot

text: Kaikki angervoiksi kutsutut pensaat eivät kuulu "Spiraea"-sukuun, vaan myös jaloangervot ("Astilbe") ja pihlaja-angervot  ("Sorbaria") kasvavat pensasmaisiksi kasveiksi.


title: Pensasangervot

text: Useimmat matalat pensasangervot kestävät kuivuutta mutta viihtyvät normaalikosteassa maassa. Toiset suosivat kosteaa maata. Kaikki pensasangervot ovat valokasveja.


title: Eisteddfod

text: Eisteddfod on kymrin kielen kunniaksi ja tukemiseksi vuosittain järjestettävä runo-, musiikki- ja näytelmäjuhla. Se sai tiettävästi alkunsa 600-luvulla, mutta se on merkitty muistiin vuonna 1176, jolloin Deheubarthin Rhys ap Gruffydd järjesti hovissaan Aberteifissa juhlan. Vuosien mittaan juhla hiipui, ja vasta 1700-luvulla perinne heräsi uudelleen henkiin. Juhlassa koristeellisesti pukeutuneet kuorot ja orkesterit kilpailevat palkintosijoista.


title: Eisteddfod

text: Sana "eisteddfod" muodostuu kymrin sanoista "eistedd" ’istua’ ja "bod" ’olla’, tarkoittaen kirjaimellisesti istuntoa.


title: Birminghamin kansainvälinen lentoasema

text: Birminghamin kansainvälinen lentoasema voi tarkoittaa:


title: Sydämen vajaatoiminta

text: Sydämen vajaatoiminta (latinaksi "Insufficientia cordis") on sairaustila, jossa sydämen pumppaustoiminta ei ole riittävää. Kansainvälinen tautiluokitus ICD-10 käyttää tilasta päänumeroa I50. Alanumero riippuu muista tekijöistä.


title: Sydämen vajaatoiminta

text: Sydämen vajaatoiminta on harvoin itsenäinen tauti, jolle ei ole olemassa jotain selittävää tekijää. Sydämen vajaatoiminnan ensisijaisina syinä voidaan pitää muun muassa


title: Sydämen vajaatoiminta

text: Toissijaisia sydämen vajaatoiminnan syitä on paljon, ja ne ovat usein yhteydessä toisiinsa.


title: Sydämen vajaatoiminta

text: Monesti sydän on kokonaisuudessaan vajaatoimintainen. Tunnetaan kuitenkin oikean puolen ja vasemman puolen vajaatoiminta, jotka aiheuttavat erilaisia oireita ja löydöksiä.


title: Sydämen vajaatoiminta

text:
Sydämen vajaatoiminnan vaikeusastetta on arvioitu NYHA-luokituksella ja sitä täydentävällä AHA-luokituksella, jotka ovat yhdysvaltalaista alkuperää mutta täysin käyttökelpoisia ja käytössä yleismaailmallisesti.
Sydämen vajaatoimintaa hoidettaessa on selvitettävä ilmiön perussyy ja hoidettava se. Käytössä on myös lääkinnällisiä hoitoja.Operatiivisina hoitona voivat tulla kyseeseen muun muassa läppäleikkaukset, suonten korjausleikkaukset ja sydämensiirto.


title: Sydämen vajaatoiminta

text: Akuutissa tilanteessa käytetään myös raajasidoksia, joilla yritetään estää liiallisen nestemäärän rasitusvaikutus.


title: Sydämen vajaatoiminta

text: Vuoden kestäneessä kokeessa 239 sydämen vajaatoimintapotilasta sai päivittäin 100 µg:n annoksen D3-vitamiinia tai lumevalmistetta. Tutkimuksen alkaessa kaikkien osallistujien D-vitamiinipitoisuudet olivat alle suositusten. Kävelytesteissä D-vitamiini ei lisännyt potilaiden fyysistä toimintakykyä mutta paransi mahdollisesti sydänlihaksen toimintaa ejektiofraktiolla mitattuna. Tutkijat toteavat raportissaan, että lisätutkimuksia tarvitaan.


title: Salmisaaren voimalaitos

text: Salmisaaren voimalaitos on Helenin (Helsingin Energia) omistama voimala Salmisaaressa Helsingissä. Vuonna 1953 toimintansa aloittanut Salmisaari A tuotti ensin sähköä ja vuodesta 1957 myös kaukolämpöä. Kaukolämpöä se tuotti ensimmäisenä laitoksena Helsingissä. Vuodesta 1984 lähtien käytössä ollut kivihiiltä käyttävä Salmisaari B tuottaa 160 megawattia sähkötehoa ja 300 megawattia kaukolämpöä. Vanhempi A-voimala kykenee nykyään tuottamaan kaukolämpöä 180 MW. Tätä käytetään yleensä vain tarvittaessa. Kaukolämmön kulutushuippujen varalle Salmisaaressa on lisäksi 120 MW:n tehoinen raskasta polttoöljyä käyttävä kattila. Voimalan läheisyydessä sijaitsee myös Kellosaaren kaasuturbiinivoimala.


title: Salmisaaren voimalaitos

text: Salmisaaren voimalaitos toimii nykyisin niin sanotusti kolmoistuotannossa, eli sähkön ja kaukolämmön lisäksi se tuottaa energian myös kaukojäähdytysjärjestelmään.


title: Salmisaaren voimalaitos

text: Voimalaan rakennettiin vuonna 2014 pellettijärjestelmä ja ensimmäiset koepoltot aloitettiin seuraavana vuonna. Pellettejä käytetään kivihiilen rinnalla ja niistä tulee 5–7 prosenttia polttoaineesta.


title: Salmisaaren voimalaitos

text: Salmisaaren voimalaitoksen piippu on 150 metriä korkea, mikä tekee laitoksesta Helsingin korkeimman rakennelman.


title: Porin silta

text: Porin silta (myös Porinsilta) on rautainen silta Porissa. Se ylittää Kokemäenjoen ja sijaitsee aivan kaupungin keskustan tuntumassa.


title: Porin silta

text: Silta vihittiin käyttöön 26. syyskuuta vuonna 1926 ja oli ensimmäinen Kokemäenjoen ylittävä rautasilta. Sen vihkijänä toimi presidentti Lauri Kristian Relander. Sillan suunnittelusta vastasi insinööri Jalmar Castrén ja sen rakensi helsinkiläinen Oy Constructor Ab. Uusi silta korvasi Charlotta-nimisen ponttoonisillan. Ponttoonisilta oli avattu 12. toukokuuta 1855 Charlottan päivänä, siitä nimi. Porin silta on tyypiltään riippupaarteinen kaideansassilta.


title: Porin silta

text: Silta oli aikaisemmin avattava. Pohjoisin jänne nostettiin läppämäisesti ylös laivan tullessa. Nostokoneisto tuli kuitenkin tarpeettomaksi laivojen koon kasvaessa ja kaiken laivarahtiliikenteen siirtyessä Mäntyluotoon. Viimeksi siltaa on nostettu 1960-luvun alussa.


title: Porin silta

text: Porin silta yhdistää Etelärannan historialliset kivitalokorttelit Isosannan teollisuusmiljööseen. Sen eteläpäässä on Keski-Porin kirkko ja pohjoispään länsipuolella sijaitsee Porin puuvillatehdas. Sillalta etelään johtaa Yrjönkatu, joka on nykyään osittain kävelykatuna ja pohjoiseen taas Siltapuistokatu. Porin silta on suojeltu asemakaavalla.


title: Porin silta

text: Valtatie 8 kulki Porin keskustan läpi Yrjönkatua ja Porinsiltaa pitkin aina Linnansillan valmistumiseen vuoteen 1974 saakka.


title: Porin silta

text: Sillan peruskorjaus alkoi maaliskuussa 2014, sen on tarkoitus valmistua lokakuussa 2014. Korjauksen ajan silta on poissa ajoneuvoliikenteen käytöstä, mutta kevyt liikenne pääsee kulkemaan keskeytyksettä.


title: Randy Carlyle

text: Randolph Robert ”Randy” Carlyle (s. 19. huhtikuuta 1956 Sudbury, Ontario, Kanada) on kanadalainen jääkiekkoilija ja valmentaja. Valmentajana hän oli voittamassa Stanley Cupia Anaheim Ducksin kanssa kauden 2006–2007 päätteeksi.


title: Randy Carlyle

text: Puolustajana pelanneen Carlylen varasi NHL:n Toronto Maple Leafs vuonna 1976. Kilpailevan WHA-liigan Cincinnati Stingers varasi hänet myös samana vuonna, mutta Carlyle valitsi Toronton. Carlyle pelasi NHL:ssä myös Pittsburgh Penguinsissa ja Winnipeg Jetsissä. Hän toimi joukkueen kapteenina kummassakin seurassa. Hän pelasi 17 kautta ja keräsi 1055 ottelussa puolustajalle korkeat tehopisteet 148+499=647.


title: Randy Carlyle

text: Valmennusuransa Carlyle aloitti vuonna 1995 Winnipegin apuvalmentajana. Vuonna 2005 hän aloitti Anaheimin päävalmentajana. Hän valmensi Ducksin Stanley Cup -mestaruuteen keväällä 2007. Carlyle oli Ducksin päävalmentajana joulukuulle 2011, jolloin hänelle annettiin potkut, kun joukkue oli aloittanut kauden huonosti. Ducks palkkasi hänen korvaajakseen kaksi päivää aiemmin Washington Capitalsista erotetun Bruce Boudreaun.


title: Randy Carlyle

text: Randy Carlylella on vaimo ja kolme lasta. Carlylella on suomalaiset sukujuuret, sillä hänen isovanhempansa Arvi Luikku ja Jenny Muurinaho olivat Kanadaan muuttaneita suomalaisia, jotka olivat kotoisin alun perin Etelä-Pohjanmaalta Lehtimäeltä ja Ylistarosta.


title: 70’s Show

text: 70’s Show (kahdeksas tuotantokausi nimellä That ’70s Show, engl. "That ’70s Show") on yhdysvaltalainen komediasarja, joka kertoo kuuden teini-ikäisen ystävyksen ja heidän perheidensä elämästä kuvitteellisessa Point Placessa, Wisconsinissa.


title: 70’s Show

text: Sarjan tapahtumat alkavat vuoden 1976 toukokuusta ja päättyvät ensimmäiseen tammikuuta 1980.


title: 70’s Show

text: Televisioyhtiö FOX alkoi lähettää sarjaa 23. elokuuta 1998, ja se jatkui katkeamatta kahdeksan tuotantokautta. Viimeinen ja 200. lähetys oli 18. toukokuuta 2006. Sarja oli monille näyttelijöilleen ponnahduslauta kuuluisuuteen ja elokuvien pariin. Suomessa sarjan esityskanavina ovat olleet Nelonen ja TV5.


title: 70’s Show

text: Sarjan pääosia teini-ikäisinä ystävyksinä esittivät Topher Grace (Eric Forman), Laura Prepon (Donna Pinciotti), Ashton Kutcher (Michael Kelso), Danny Masterson (Steven Hyde), Mila Kunis (Jackie Burkhart) ja Wilmer Valderrama (Fez). Viimeisellä kahdeksannella tuotantokaudella pääosan esittäjiin kuului myös Josh Meyers (Randy Pearson), kun Ericin ja Michaelin roolihahmot kirjoitettiin ulos sarjasta Gracen alettua näytellä elokuvassa "Hämähäkkimies 3" ja Kutcherin elokuvassa "Meripelastaja".


title: 70’s Show

text: Eric Forman on sotaveteraani Redin ja sairaanhoitaja Kittyn poika, joka seurustelee Donnan kanssa. Hän keräilee toimintahahmoja ja loukkaantuu, jos joku erehtyy kutsumaan niitä nukeiksi. Hän on suuri Star Wars -fani ja toisinaan jopa fantasioi Donnasta Leiaksi pukeutuneena. Sarjassa ihmetellään monesti miten hän on onnistunut iskemään Donnan, sillä tätä pidetään liian hyvänä hänelle.


title: 70’s Show

text: Donna Pinciotti on Bobin ja Midgen tytär, joka asuu Formanien naapurissa. Hänen perheellään on italialaiset juuret. Donna saa yhdessä vaiheessa pestin radiosta "Namu-Donnana", minkä myötä hänelle kertyy suuri miespuolinen ihailijajoukko. Donna on vähemmän kiinnostunut meikeistä tai muodista kuin Jackie, joka usein pilkkaakin häntä mm. "jättiläiseksi" tai "tukkijätkäksi". Ericin lisäksi Donna seurustelee lyhyen aikaa Michaelin veljen Caseyn sekä Stevenin perheen levykaupan uuden työntekijän Randy Pearsonin kanssa.


title: 70’s Show

text: Fez on ulkomaalainen vaihto-oppilas, jonka kotimaata ei koskaan paljasteta. Asiasta tiedetään sen verran, että kyseessä on saari, jolla ovat vaikuttaneet sekä britit että hollantilaiset. Myöskään hänen oikeaa nimeään ei saada tietää, minkä vuoksi kaverukset alkavat kutsua häntä nimellä Fez (väännös lyhenteestä FES, Foreign Exchange Student). Fez nähdään usein hieman omituisena, ja sarjan alussa hänen on vaikea muodostaa suhteita naisiin. Viimeisellä tuotantokaudella hänestä kehkeytyy kuitenkin varsinainen viettelijä, jolla on joka yö uusi nainen kierroksessa.


title: 70’s Show

text: Michael Kelso on porukan vähä-älyinen tunari, joka ajautuu jatkuvasti vaikeuksiin. Hän on mm. pudonnut vesitornista joka vuosi. Sarjan alussa hän seurustelee Jackien kanssa, mutta jää kiinni pettämisestä Ericin siskon Laurien kanssa. Hän alkaa yhdessä vaiheessa tapailla Laurieta, mutta joutuukin sillä kertaa itse petetyksi. Hän tapailee sarjan aikana useita muitakin naisia, mm. Stevenin sisarta. Michael opiskelee jonkin aikaa poliisikoulussa, mutta vaihtaa lopulta portsarin työhön.


title: 70’s Show

text: Jackie Burkhart on turhamainen, pinnallinen ja egoistinen tyttö, joka puhuu muiden mielestä aivan liian paljon. Hän piikittelee erityisesti Donnaa ja uskoo, että muut tytöt ovat kateellisia hänen söpöydestään. Jackie keräilee pehmoleluja ja on myös yrittänyt painostaa Michaelin koristelemaan pakettiautonsa niillä. Hänen musiikkimakuunsa lukeutuu Abba ja muu diskomusiikki - kerran hän yrittää Fezin kanssa estää Hyden järjestämän mielenosoituksen, jossa poltetaan diskolevyjä. Jackien äiti on kiinteistövälittäjä Pam ja isä lakimies Jack.


title: 70’s Show

text: Steven Hyde on porukan rento älykkö, joka elää aluksi kahdestaan alkoholisoituneen yksinhuoltajaäitinsä kanssa. Hän uskoo erinäisiin USA:n hallitusta koskeviin salaliittoteorioihin. Yhdessä vaiheessa hän muuttaa Formaneille asumaan ja alkaa työskennellä Leon omistamassa valokuvausliikkeessä. Pitkään luullaan, että Stevenin isä olisi baarimikko nimeltä Bud, kunnes Kitty saa selville ettei asian laita olekaan näin. Oikeaksi isäksi paljastuu William Barnett, mikä herättää Stevenin lähipiirissä ihmetystä, koska tämä on musta mies ja Steven puolestaan valkoihoinen.


title: 70’s Show

text: Sarja sijoittuu 1970-luvulle, Wisconsiniin kuuluvaan kuvitteelliseen pikkukaupunkiin nimeltä Point Place. Sarjan tapahtumista suuri osa tapahtuu Eric Formanin perheen kellarissa ja Point Placen ajanviettopaikoissa, kuten The Hub -kahvilassa.


title: 70’s Show

text: Sarjan tärkeimmät juonet ovat olleet koko sarjan ajan Donna Pinciottin ja Eric Formanin suhde, joka katkesi ensin kaudella kolme, ja seuraavan kerran kaudella kahdeksan. Moni sarjan jaksoista painottui eniten suhteeseen.


title: 70’s Show

text: Sarjan alussa Michael Kelso ja Jackie Burkhart seurustelivat, mutta suhde meni poikki koska Michael petti Jackieta Ericin siskon kanssa. Kaudella viisi Jackie ja Steven päätyivät yhteen, mutta erosivat sarjan aikana pari kertaa. Sarjan lopussa, aivan viimeisillä jaksoissa Fez ja Jackie päätyivät yhteen. Sarjan aikana moni yllättävä juonenkäänne on juuri ollut henkilöiden parisuhteet.


title: 70’s Show

text:
Sarjan aikana on ollut yksi vahinkoraskaus ja kaksi on melkein tapahtunut. Eräänä iltana konsertin jälkeen Kelson ansiosta Brooke Rockwell tuli raskaaksi ja synnytti tyttölapsen. Kerran Donna unohti ottaa ehkäisypillerinsä, ja siitä syntyi kauhea sotku. Sarjan alussa Jackie unohti ehkäisyn Kelson kanssa, mutta selvisi, ettei hän olekaan raskaana.
Kaudella yksi sarjan hahmot puhuivat kohtausten välissä. Esimerkiksi pilotissa Eric, Kelso ja Hyde imivät heliumia, ja Fez näytti diskoliikkeitä. Muina sarjan kausina näyttelijät eivät puhuneet, ja kaikki siirtymät olivat näyttelijöiden äänetöntä liikkumista värikkäällä taustalla.


title: 70’s Show

text: Sarjalle tyypillinen rinkikohtaus on toistunut monesti sarjan aikana, miltei jokaisessa jaksossa - päähenkilöt, yleensä sarjan pojat istuvat ringissä, polttavat pilveä ja juttelevat yleensä jakson päätapahtumasta. Useimmiten joku heistä on kysynyt neuvoa toisilta.


title: 70’s Show

text: Myös monien muiden tunnettujen filmatisointien parodiointi ja unet- tai takaumat ovat tyypillisiä sarjalle, ja siinä on parodioitu muun muassa "Scooby Doo"-, "Perhe on pahin"- ja "Lucy Show"-tv-sarjoja, Hitchcockin elokuvia sekä Woody Allenin "Unikeko"- ja "Annie Hall"--elokuvia.


title: 70’s Show

text: WFPP (”The Sound”) eli Point Placen radioasema on radioasema, jossa muun muassa Donna on ollut töissä.


title: 70’s Show

text:
Sarjassa esiintyi lukuisia vierailevia tähtiä mm. Onnenpäivien
Tom Bosley ja Marion Ross, Brooke Shields, rocktähti Ted Nugent, Lindsay Lohan, Jessica Simpson, Erika Christensen, Luke Wilson, Mary Tyler Moore, Paul Anka, Christopher Masterson, Lemmenlaivan Gavin MacLeod, Isaac Hayes, Bruce Willis ja Alice Cooper.


title: 70’s Show

text: Sarjassa käytetään erilaisia kuvauskeinoja, jotka luovat oman leimansa sarjalle. Sarjan kohtausten välillä on välijaksoja, joissa yksi tai useampi näyttelijä on kuvattu 1970-luvun muodissa olleiden värikkäiden kuosien, ym. 70-lukuun viittaavasta kuvamateriaalista koostuneiden taustakuvien edessä. Lukuun ottamatta kautta yksi, jossa yleensä kohtausten välissä oli erilaisia symboleita, esimerkiksi kukkia tai hymynaama.


title: 70’s Show

text: Myös pöydän ääressä istumisjaksot ovat joka jaksossa, kameran siirtyessä pöydän ääressä istujien kohdalle yksi kerrallaan, kuvaten näyttelijöitä vuorotellen suoraan edestäpäin.


title: 70’s Show

text: Sarjan tunnusmusiikkina on Big Star yhtyeen Alex Chiltonin ja Chris Bellin tekemä ”In the Street”. Sen lauloi alun perin Todd Griffin, mutta toisen tuotantokauden alusta lähtien tunnusmusiikin esittää yhtye Cheap Trick. Ensimmäisellä tuotantokaudella musiikin loppuun Danny Masterson huutaa ”Hello Wisconsin!”, mutta toisesta tuotantokaudesta lähtien huutaja on Cheap Trickin Robin Zander.


title: 70’s Show

text: Ensimmäiset seitsemän tuotantokautta näyttelijät laulavat tunnusmusiikkia yhdessä Ericin autossa. Kahdeksannella tuotantokaudella, kun Topher Grace ja Ashton Kutcher ovat lähteneet sarjasta, sarjan näyttelijät Kurtwood Smithiä ja Tommy Chongia lukuun ottamatta laulavat kappaletta ympyrässä. Kahdeksannella tuotantokaudella mukaan tullut Randy Pearson ei esiinny lainkaan ensimmäisen jakson avauksessa, mutta toisen jakson jälkeen myös hän esiintyy avauksissa.


title: 70’s Show

text: 5 tuotantokauden jaksojen nimet ovat Led Zeppelinin laulujen nimiä, 6.nnen kauden The Whon, 7.nnen kauden The Rolling Stonesin ja 8.nnen kauden Queenin.


title: 70’s Show

text: Englantilainen ITV-kanava teki sarjasta vuonna 1999 lähes samanlaisen version "Days Like These" (suomeksi ’Tällaiset päivät’). Sarja ei saanut suurta suosioita.


title: Halikon rautatieasema

text: Halikon rautatieasema (, ratakm 149+131) oli rantaradan varrella sijainnut rautatieasema Halikon Asemanseudulla. Asema oli rakennettu 1899 kreivi August Armfeltin antamalle maalle, joka sijaitsi kuitenkin kaukana Halikon keskuksista ja palveluista, eikä siitä siksi kehittynyt merkittävää liikennepaikkaa.


title: Halikon rautatieasema

text: Aseman kolmas raide purettiin jatkosodan jälkeen ja vuonna 1955 asema alennettiin seisakkeeksi. Henkilöliikenne lopettiin kokonaan vuonna 1969. Kun rantarataa siirrettiin hieman vuonna 1989, jouduttiin aseman makasiinit purkamaan.


title: Halikon rautatieasema

text: Asemarakennusta alettiin kunnostaa talkoovoimin vuonna 1999, ja siitä tulikin asuinrakennus. Tapaninpäivänä 2004 asemarakennuksessa syttyi lämpöpuhaltimesta tulipalo, joka tuhosi asemarakennuksen. Vuonna 2006 rauniot purettiin ja asemarakennuksesta on jäljellä enää korkea kivijalka.


title: Asemanseutu (Halikko)

text: Halikon asemanseutu, tai paikallisille vain Asema, on alue entisessä Halikon kunnassa Salon kaupungissa. Asemanseudun läpi kulkevat kuninkaantie ja rantarata. Vanha Halikon rautatieasema rakennettiin rantaradan varteen 1899, mikä johti alueen vahvaan kasvuun. Asemanseudulle ei koskaan keskittynyt paljoakaan palveluja, vaan asukkaat kulkivat lähikyliin Hajalaan ja kirkonkylälle asioille. Aivan aseman lähellä oli osuuskauppa ja posti, jotka lakkautettiin 1990-luvulla.


title: Asemanseutu (Halikko)

text: Nykyään asemanseutu on voimakkaasti kasvava alue, jossa on sekä modernia kaavoitusaluetta että vanhaa haja-asutusaluetta. Asemanseudulla on myös runsaasti pienteollisuutta ja maanviljelyä.


title: Asemanseutu (Halikko)

text: Laajalla yhteenkasvaneella alueella on useita kyliä, joiden rajaaminen nykypäivänä ilman karttaa on oikeastaan mahdotonta. Asemanseutu kattaa alueen, jota rajaavat Halikonjoki, Kihistenmäki, moottoritien ohikulkutie, 110-tie ja Pitkämäen reunaa pitkin kulkeva Ikeläntie, joskaan Ikelän ei katsota enää kuuluvan asemanseutuun.


title: Asemanseutu (Halikko)

text: Lähes kaikki tasainen maa on käännetty pelloksi, joista osa on muuttuneet kaupungin omistamiksi niityiksi odottamaan kaavoitusta. Alueen pohjoisrajana virtaava Halikonjoki kulkee syvässä uomassa, jonka reunat ovat niittyjä, joita hoidetaan laiduntamalla eläimiä niillä.


title: Asemanseutu (Halikko)

text: Kaikki metsät kasvavat viljelykäyttöön sopimattomilla mäillä. Suurin metsä oli ennen Härkhaka, joka muutettiin 2000-luvulla asuinalueeksi. Asemanseudun korkeimmat mäet ovat Kihistenmäki, Tunnelimäki, Pitkämäki, Lempolanmäki ja Mustamäki, joista viimeinen on suuri drumliini. Drumliinin hiekan vuoksi alueella on ollut useita hiekkakuoppia.


title: Asemanseutu (Halikko)

text: Asemanseudulla sijaitsee seitsemän kylää, joista kooltaan suurin on Puotila, jonka laaja alue kattaa alueet asemanseudun pohjoisosasta Halikonjoelta Kihistenmäelle ja Härkhakaan, josta se jatkuu kiilana lounaaseen Heinäalhoon. Mustamäki sijaitsee keskellä asemanseutua samannimisen drumliinin ympärillä. Kihinen on erikoinen tapaus, sillä sen alkuperäinen alue Kihistenmäellä on jaettu Puotilalle ja Rikalalle, ja kylä sijaitseekin nykyään asemanseudun länsilaidalla Karjanummella. Asemanseudun länsireunassa Kihisen lisäksi sijaitsee joen varrella pieni Viala ja kuninkaantien varrella Tunila. Etelässä 110-tien varrela sijaitsevat Hirvikallio ja Laitola.


title: Asemanseutu (Halikko)

text: Kooiltaan pienimmiksi kyliksi ovat jääneet Viala ja Laitola, joissa molemmissa on vain muutamia asuintaloja. Kihisen pienellä alueella Tunnelinmäen ja Pitkämäen rinteillä on vähän asutustusta ja Hirvikallio on pääasiassa teollisuusaluetta. Tunila on kasvanut viime aikoina kahtena sysäyksenä kunnan kaavoitettua kuninkaantien eteläpuoliset metsät omakotialueeksi. Vanhimmat tiheämmän asutukset kylät ovat Puotila ja Mustamäki. Puotilassa sijaitsi Halikon rautatieasema, jonka ympäristöön on rakennettu paljon asuintaloja 1900-luvun alusta lähtien, uusimpana Härkhaan alue. Mustamäki on suurin kylä, ja se on kaavoitettu tiheäksi omakotialueeksi, jonka laidoille rakennetaan jatkuvasti uusia taloja.


title: Asemanseutu (Halikko)

text: Asemanseudun kylät ovat kaikki vanhoja. Viimeistään varhaiskeskiajalla jokaisessa on ilmennyt kylämuotoista asutusta. Kaikki ovat muodostuneet suuren kantatilan ympärille, joista vain Vialan kantatila on hävinnyt ja Kihinen jäänyt kyläalueensa ulkopuolelle. Nykyään merkittävin tila on talonpoikaiskartanoksi nimitetty Puotila, joka omistaa isoja peltoaloja Halikosta. Mustamäen kantatila toimii lastenkotina ja Tunila alkoholistien asuntolana.


title: Asemanseutu (Halikko)

text:
Mustamäen koulu avasi ovensa 1940-luvulla, ja se palvelee koko Asemanseutua. Nykyään Asemanseudulla on niin paljon kasvupaineita, että koulua on laajennettu, ja alueelle on rakennettu Metsärinteen päiväkoti. Lastenkoti, joka on entinen nimismiehen suurtila, on toiminut kylässä jo vuosikymmenien ajan. Alueella on myös huoltoasema.
Asemanseudun nuorisoseurantalo on rakennettu vuonna 1980 entisen vanhan palaneen nuorisoseurantalon tilalle.


title: Asemanseutu (Halikko)

text: Halikon keskusurheilukenttä sijaitsee asemanseudulla.


title: Sätra

text: Sätra on kaupunginosa Skärholmenin kaupunginosa-alueella Tukholmassa Ruotsissa. Sätran metroasema palvelee kaupunginosaa.


title: Sätra

text: Tukholman kaupungin ostettua Sätran maat vuonna 1961 sille laadittiin asemakaava vuonna 1962. Rakentaminen alkoi vuonna 1964 ja jatkui vuoteen 1972 asti.


title: Ryhmäkanne

text: Ryhmäkanne on siviilioikeudellinen kanne, jota asianosainen ajaa omissa nimissään asianosaispiiriä laajemman tai kokonaan sen ulkopuolisen ryhmän eduksi siten, että asiassa annettava tuomio tulee kaikkia ryhmän jäseniä sitovaksi. Ryhmän jäsenet ovat tällöin muodollisesti asianosaispiirin ulkopuolella, mutta tuomion oikeusvaikutukset ulottuvat heihin. Ryhmäkanteen käyttöedellytyksenä on, että ryhmän jäsenten oikeudelliset vaatimukset kohdistuvat samaa tahoa vastaan ja perustuvat samoihin tai samankaltaisiin seikkoihin.


title: Ryhmäkanne

text: Tyypillisiä ryhmäkanteen aiheeksi soveltuvia tapahtumia ovat esimerkiksi vahingollisen tuotteen aiheuttama haitta sekä useiden maanomistajien rantoja tärvelevä öljypäästö. Maissa, joiden lainsäädäntö ei tunne ryhmäkannetta, joutuu jokainen vaatimuksia esittävä taho nostamaan erillisen kanteen, vaikka vaatimukset kohdistuisivat samaan vastaajaan ja nojautuisivat täysin samanlaisiin perusteisiin.


title: Ryhmäkanne

text: Ryhmäkanne voidaan toteuttaa lainsäädännössä joko siten, että ryhmään kuuluminen edellyttää nimenomaista ryhmään ilmoittautumista ("opt-in"), tai niin, että kaikki jäsenkriteerit täyttävät henkilöt kuuluvat ryhmään ilman eri ilmoittautumista ja ryhmästä irrottautuminen edellyttää erityistä toimenpidettä ("opt-out"). Sen mukaan, kuka kannetta ajaa ryhmän puolesta, kanteet jaetaan yksityisiin ryhmäkanteisiin (kanneoikeus on ryhmään kuuluvalla yksityisellä oikeussubjektilla), järjestöryhmäkanteisiin (kanneoikeus on ryhmän etuja valvovalla järjestöllä) ja julkisiin ryhmäkanteisiin (kanneoikeus on viranomaisella).


title: Ryhmäkanne

text: Ryhmäkanne on muotoutunut anglosaksista common law -oikeusjärjestelmää soveltavissa maissa. Laajimmin ryhmäkanne on käytössä Yhdysvalloissa, missä useimpia siviilioikeudellisia asioita voidaan ajaa ryhmäkanteina. Euroopassa ryhmäkanne on yleensä rajattu kuluttajansuojaan tai ympäristönsuojeluun liittyviin oikeudenkäynteihin. Useimmissa Euroopan maissa ei kuitenkaan ole ryhmäkanteen mahdollistavaa lainsäädäntöä.